«Тўйим тўрт марта қолдирилди». «Миллион» жамоаси аъзоси Маъруф Носиров тўйидан аввал ўғилли бўлгани ҳақида гапириб берди | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\n«Тўйим тўрт марта қолдирилди». «Миллион»...\n19:33 / 20 Oct\n«Миллион» кулги жамоаси аъзоси Маъруф Носиров «Дарё» интернет-нашри учун эксклюзив интервью берди. Интервьюни «Дарё» мухбири Феруз Муҳаммад ташкиллаштирди.\nМаъруф Носиров суҳбат давомида тўйи тўрт маротаба қолдирилгани сабаби ва тўйидан аввал фарзандли бўлгани ҳақида гапириб берди.\nУ кунлар бошқача оғир кунлар бўлган. Онам билан тўй ҳаракатида юрганимизда оиламизда таъзия бўлиб қолган. Мени катта қилган бувим оламдан ўтганлар. Ҳар нима бўлса ҳам, бувим тўйимни кўрсинлар, отамнинг ўрнида турсинлар, деб ният қилардим. Энг яхши кўрган набиралари мен бўлганман. У вақтда тўйга ҳамма нарса тайёр эди. Аёлим билан никоҳдан ҳам ўтиб қўйгандик. Онам катта шаҳарда бир ўзинг яшама, аёлинг билан яшайвер, мен бу ерда таъзиядаман, дедилар. Ҳақиқатан бир ўзим яшасам, нима бўларди, бунга ҳам жавоб бера олмайман-да барибир.\nКейин аёлим билан яшаб бошладик. Аллоҳга шукр, фарзандли бўлдик. 2020 йил март ойида концерт, Худо хоҳласа, апрель ойида тўйимни қиламан, деб ният қилдим. Апрель ойининг ўрталарига тўйимизни ҳам белгилаган эдим. Афсуски, карантин бўлиб қолди. Ҳамма нарса тўхтади.\n2020 йилнинг август ойларида 30 кишилик тўйларга рухсат берилди. Лекин танишлари кўп одам 30 киши билан тўй қилолмайди. Бунинг устига оилада бир ўғилман. Шу сабабли 24 октябрга куни тўй кунини белгиладик.\nҲамма санъаткорларни, танишларни тўйга айтганман. Ўша вақтларда энг катта аммам оламдан ўтиб қолдилар. Улар Бухорога турмушга чиққандилар. Амаким тўйингни қилавер, дедилар. Амакимлар тўйимга боришмаса, отам, бобо ва бувим ўринларида ёнимда туришмаса, қандай тўй қиламан, деб яна тўйимизни тўхтатишга мажбур бўлдим.\nАмакимга сизлар қайси кунни белгиласангиз, ўша куни тўй қиламиз, дегандим. Амакимлар 21 ноябрь кунини белгилашган экан. Бир кун аввал қўрқиб-қўрқиб тўйимга бордим. Тўрт маротаба қолдирилиб, кейин тўйимиз бўлди. Ҳозир Айюбхон исмли ўғлимиз бор. Боламиз катталигини кўрганлар ҳар хил хаёлга ҳам боришди. Ҳақиқий вазият эса мана шундай бўлган эди.\nМаъруф Носиров, «Миллион» кулги жамоаси аъзоси\nМаълумот учун, Маъруфжон Носиров 1991 йил 19 январь куни Навоий вилояти Ғазғон шаҳрида дунёга келган. Навоий шаҳридаги Маданият ва санъат коллежининг Драма актёрлик йўналишида ўқиган. 2017 йил 23 октябрь куни «Миллион» кулги жамоасига қабул қилинган.\n«Миллион» кулги жамоаси аъзоси Маъруф Носиров уйланди (видео)\n«Миллион» кулги жамоаси ноябрь ойида 10 кун концерт беради (видео)\nДаврон Кабулов «Миллионавирус» концертида катта саҳна кўриниши бадиий кенгаш томонидан олиб ташланганини маълум қилди (видео)


“Адабиёт” газетасида Исмат Хушевнинг сиёсий хотиралар китобидан боб эълон қилинди | ДУНЁ ЎЗБЕКЛАРИ | Mobile Version\n01/30/2019 Ismat Khushev Бош мақола\nХАЛҚ ДЕНГИЗДИР, ХАЛҚ ТЎЛҚИНДИР, ХАЛҚ КУЧДИР…\nҚадрли адабиёт мухлислари!\n«Адабиёт газетаси» ўзининг 2019 йилда навбатдаги 3-4 сонини ҳам чиқарди. Чўлпоннинг «Халқ денгиздир, халқ тўлқиндир, халқ кучдир »каби сўзига амал қилган газета энг яхши ижодкорларни, муҳим мавзуларни сизу бизга тақдим этиб бормоқда.\nГазетанинг бош саҳифасида мақолаларнинг суратли анонслари берилган .\n«Шеъриятга ошно ҳофиз» сарловҳали мақола Ўзбекистон ва Қарақалпоғистон халқ артисти Аҳмаджон Шукуровга бағишланган. Етук саънаткор бу йил ўзининг етмиш йиллик туғилган кунини нишонлайди. Ҳофиз шеъриятга ҳам ошно бўлиб, маснавийлари (“Зулайхо баёни” ва “Луқмони Ҳаким баёни”) ни газетанинг 11 бетида ўқиймиз.\n« Адабиёт газетаси» бу гал адолат байроғини жуда юксакка кўтарган.\n«Ўзбекистонда хизмат кўрсатган шифокор онахон изтироби» номли ва «Хўрланган аёл: Олий Судгача адолат излаб бордим» номли мақолаларини ўқиб, бунинг гувоҳи бўласиз. Иккинчи мақолада Хоразмлик оддий адабиёт муаллимаси, шоира Сайёра Қурбонбоеванинг кундалик дафтари эълон қилинган. У 1974 йилда Хоразм вилояти Урганч тумани Чоткўпир қишлоғида туғилган. 1992 йил Хоразм давлат педагогика институтининг она тили ва адабиёти факультетига сиртдан ўқиган. 2001 йили «Хоразм »нашриётида «Қалбим чироғи» номли шеъри китоби чиққан.\nБиз заҳарли ўргамчаклар тўғрисида аллақаерларда кўп эшитганмиз. Бундай ўргамчаклар галаси Ўзбекистонда анчадан буён зимдан одамларнинг қонига ташна, суягига қадар кемириб, ўраб- чирмаб ташлаганини жуда кўпчилигимиз яхши биламиз. Шундай ўргамчаклар галаси мактаб директори, унинг прокурор акаси, туман судъялари, вилоят судълари, Олий Суд шаклида оддий муаллимага шундай аёвсиз ҳужум заҳарларини «сўқиб» келмоқдаки, ёш авлодга таълим – тарбия бериши керак бўлган муаллиманинг олий вақти уларнинг жирканчли ҳаракатларига қарши сарфланиб қолмоқда. Аёлнинг улар билан курашавериб тинкаси қурийди. Адолат посбонлари бўлмиш адвокатларга ҳам жамиятимизда ишонч қолмаганига анча бўлди…\nҲаммаси 2012 йил Урганч туманидаги 9- сонли мактабга Йўлдошев Мурод Шомуродовични мактаб директори бўлгандан сўнг бошланади. Мурод Йўлдошов дили бузуқ кимса ва яна қариндош уруғларини мактаб жамоасига тўлдириб олган раҳбар. «Бегона» Сайёра каби ўқитувчиларнинг бошига минг бир фитна , моламат, туҳмат , судлов каби оғир кунларни солиб, жиноятларини таниш- билишлари орқали ёпиб келаётган фирибгар. Бундай кишилар Халқ таълими соҳасида ишлаб юришининг ўзи маънавиятимиз ва ёш авлодни тарбия қилиши керак бўлган жойларда қандай ишлаб юрибди деган саволни туғдиради?\nМуаллиманинг кундалигига газетада тўлиқ бир бет ажратилган. Бугунги кунда муаллима деҳқон бозорида сабзавот ва мева сотувчиси бўлиб юрганлигидан дилингизни маҳзунлик эгаллайди…\nШоира ва муаллима Сайёра Қурбонованинг ҳасратли шеъридан сизларга ҳам илиндим:\nҲаёт гўзал, яшамоқ оғир\nТопган нонинг таътимас- тахир ,\nКунинг, тунинг ҳаёл билан банд,\nАхир, мен ҳам инсонман, ахир?!\nҚачон кулар ҳақнинг қуёши\nҚачон тинар бегуноҳ ёши?\nТошдан қаттиқ бу аёл боши\nАхир, мен ҳам инсонман ахир.\nКелажакка умид-ла боқдим\nМансаб умид эшигин ёпди.\nСуянчиғи бор кимсаларнинг\nҚабиҳ иши олдингга чопди.\nҚачонгача мансаб кулади?\nМансабдорлар бахтинг юлади?\nАйбдорлар ҳақ бўлиб чиқиб\nБеайбга туҳмат қилади?\nГазета яна малакали, етук журналист Ирисмат Абдухолиқовнинг «Евтушенконинг Тошкентга сафари тарихи» номли мақоласини кейинги сонида беришидан хабар бермоқда.\n«Адабиёт»газетаси узоқ йиллардан бери Канаданинг Торонто шаҳрида оиласи билан муҳожирликда яшаб, ўзининг қудратли журналистикаси билан ўзбек жамиятига дахлдор барча – барча иллатларга қарши кескин ва айовсиз кураш очиб, ББС, «Озодлик »радиолари билан теппа тенг машҳурликка эга «Дунё ўзбеклари» сайтини ҳам юритиб келаётган таниқли журналист Исмат Хушевга икки ярим бетдан иборат саҳифа ажратган.\nИсмат Хушевнинг «Шоҳ ва шайх тўқнашуви қандай юз берган эди?»номли мақоласига таниқли журналист Шароф Убайдуллаев сўз боши ёзган:\n«Исмат Хушевнинг қайтиши…\n«Қайтиш» ибораси Исмат Хушевга нисбатан унчалик ҳам тўғри бўлмас, у Ватандан бир зум ҳам узилиб кетгган эмас, 20 йилдан буён Ер шарини етти бор кезиб чиққан, жисман киндик қони тўкилган юртдан 10 минг километр нарида – Америка қитъасида макон топган бўлса-да, қалби киндик қони томган Ватанида бўлди.\nИсмат Хушев мухлис –библиографларидан биринг таъкидлашича, Ватан дардида ёзган мақолаларининг сони мингтага яқинлашган. «Қора бозорнинг қироли ким?», «Банк қироли ўлди, лекин Ўзбекистонда банкларнинг ўлганига 20 йил бўлди», «Худо хоҳласа, девлар ҳам йиғлайди!..»/собиқ МХХ ҳақида/, «Усмон Ҳақназар қор одамми, бор одамми?», «Каримов командасининг аччиқ қисмати ёки бир сурат тарихи», «Тиз чўкиб яшагандан кўра, тик туриб ўлган яхши», «Ўзбек матбуоти ўзбек халқига қачон хизмат қилади?», «Шоҳга яқин бўлиш – қилич домига яқин туриш демакдир», «Биз билган ва билмаган Зокиржон Алматов», «Каримов зиндонларида ким – қанча ётиб чиқди?», «Шукрулло оқсоқол кимнинг арпасини хом ўрган экан?», «Халқ шоираси Ҳалима Худойбердиев 23 йил нега уй қамоғида ётди?», «Мамадали Маҳмудовдан қўлингни торт», «Бизнинг кўчада ҳам байрам бўлажак»,«Халқ севган Гулчеҳра Нуруллаева ҳукуматга нега ёқмайди?» каби мақолалар халқнинг, Ватаннинг дарди билан йўғрилганлигини ким инкор эта олади?\n«Шох билан Шайхнинг тўқнашуви…» ҳақида бугун эълон қилинаётган мақола И.Хушевнинг «Президент эркатойининг саргузаштлари» автобиографик асаридан олинган бир парчадир. ХХ асрнинг охирги ўн йиллигида кечган бу тўқнашув Мустақиллик йилларида юз берган энг оғир силсала бўлса ажаб эмас.\nУшбу тўқнашув эпидцентрида бўлган журналист-редактор Исмат Хушев ушбу мудҳиш воқеаларни 10 минглаб километр наридан туриб қаламга олар экан, биз Шайх ва Шоҳнинг ёнида ўралашиб юрганлар Ватанда туриб бу ҳақда ёзиш у ёқда турсин, бировга шивирлаб айтишдан ҳам қўрқиб яшадик.\nҲозирда ҳам бу тўқнашув тафсилотларининг ошкор этилиши кимларгадир ёқмас, узоқ Торонтога панжаси етмаса ҳам писқи-пасод қўзғатиш, кимгадир тош отиши, газетага чанг солишга қурби етиши мумкин. Лекин бу чираниш узоққа бормаслиги аниқ, чунки мамлакатда эркинлик эпкинлари эса бошлаганига ҳам икки йилдан ошиб қолди.\n”4-ҳокимият”, аста- секинлик билан билан бўлса-да, икки қават кафанини судраб, гўрдан чиқишга ошиқмоқда. «Тирилиш» симптомларини Би –БИ-Си , «Озодлик» «Дунё ўзбеклари»га тарихда биринчи марта, қия бўлса-да, эшик очган очган ЎзА Миллий ахборот агентлиги / А.Кўчимов/ва , бир неча бор бурни пачоқ бўлса-да, «Адабиёт газетаси»давом эттирганини ўзбек матбуоти тарихшунослари албатта қайд этмай иложиси йўқ.\nАзиз газетхон, Сизга «Президент эркасининг саргузаштлари» китобидан ўзининг қисқа умри давомида буюк заковати билан мусулмон оламида ўчмас из қолдирган Буюк Муфти Ҳазратларининг ҳаёт-мамот курашида қай даражада собит турганлигини ифодаловчи бир парчани Сиз билан баҳам кўрар эканмиз, Улуғ Ватандош алломанинг мардлик ва жасоратига тан бермай иложимиз йўқ.\nАйни пайтда ушбу китоб билан тўлиқ танишган ўқувчи ерга урсалар осмонга сапчийдиган «ўзбек Поттери»нинг саргузаштларидан олам-олам завқ олади, тенги йўқ даражада ҳузур топади. Ўқиганлар ўзлари шоҳид бўладилар, «Гарри Потер»нинг кечинмалари «ўзбек Поттери»нинг қўлига сув қуя олмайди…\nБадиий қувончимни, шу кунларда атоқли адиб, буюк арбоб ва улкан шахс Сарвар Олимжонович Азимов ва ҳеч шубҳасиз, Буюк журналист ва таниқли жамоат арбоби Ахмаджон Мухторовларнинг пок номини эл-юртига қайтарган «Адабиёт газетаси» ўқувчилари билан баҳам кўргим келди.\nНазаримда элга қайтган покиза номлар қаторида беҳаловат ҳаёт йўлини танлаган мард ва танти журналист Исмат Хушевнинг ҳам номи бор.\nреспублика «Нуроний» жамғармаси раисининг ўринбосари,\nАлбатта, бу мақола динимизнинг етук ва жонкуяр шайхи Муҳаммад Содиқ Муҳаммад Юсуф ҳазратларининг пок руҳлари олдида ўта савобли бўлган деб ўйлайман.\nГазетанинг иккинчи саҳифасида яқин ойларда адолатнинг шамоллари ниҳоят, йигирма етти йил ўтиб, етиб келган адиб Эврил Турон (Мамадали Маҳмудов) нинг яна бир романи “ Оқ гул” романидан парча берилган.\nМуаллифнинг ўзи қўйидагича ёзади:\n«Мен тиконли симлар ортида учта роман ёздим:\n«Оқ гул»ни кечган асрнинг эллигинчи йилларида юз берган бир воқеа асосида ёздим. Унда фавқулодда истеъдодли қиз, яъни менинг синфдошим Омонгулнинг оний умри ва фожиасини тасвирладим.\nОмонгул Тангри томонидан берилган буюк қобилият ва буюк қалб эгаси эди. Бундайлар КГБнинг алоҳида, мутлақо махфий бўлими рўйхати ва назоратида туришган. Аниғи, қарам юртларда униб – ўсаётган , келажакда Қизил Империяга хавф туғдириши мумкин бўлган беқиёс истеъдодлар рўйхатида…\nМен бу воқеани Ўрта Осиё адабиётида илк марта тилга олдим.\nЮқорида « Адабиёт газетаси» бу гал адалот байроғини жуда юксакка ўрнатибди, деган эдик. «УМРИНИНГ 24 ЙИЛИНИ ҚАМОҚДА ЎТКАЗГАН, ЭНДИЛИКДА, ОҚЛАНИШ АРАФАСИДА ЖИНОЯТ ИШИ СИРЛИ РАВИШДА ЙЎҚ ҚИЛИНГАН САМАНДАР ҚЎҚОНОВНИНГ ЎКИНЧЛАРИ» номли катта ҳарфларда ёзилган мурожаатнома сарловҳаси эътиборингизни ўзига жалб этиши тайин.\nЧунки кимни 24 йил қамашибди-ю, яна озодликка чиқиб ҳам уларга қарши яна қандай адолатсликлар давом этаётган экан, деган ҳақли савол ҳар бир виждонли одамни жалб этиши тайин. Бунда Ўзбекистон Республикаси Олий кенгаши депутати Қўқонов Самандар Умаровичнинг Ўзбекистон Республикаси Президенти Шавкат Мирзиёев номига ёзилган ИЛТИМОСНОМАСИ барча маълумотлари билан ёритилган. Самандар Қўқонов билан «Америка овози» радиоси бошловчиси Навбаҳор Имомава ҳам суҳбат олиб борган эди. Ўша пайтида тушган сурати ҳам газетада берилган.\nАтрофда бўлаётган воқиа жароёнлар ичида Ўзбекистон Республикаси Олий Суди раиси К. Ф. Комилов шахсига нисбатан жуда кўп шикоятлар, ҳақоратлар, айбловларни кўп бора «ўзин-қулоқ» гаплардан эшитиб турар эдик. Мана адабий жараёнларни ёритиши керак бўлган газета ҳам, мурожаатлар кўплигидан суд- хуқуқ органларига тегишли материалларни ҳам беришга тўғри келаётганини кўраяпмиз.\n«Ўзбекистон Республикаси Раиси К.Ф. Комиловга очиқ хат»номли мақола Ҳамиджон Аманов томонидан йўлланган.\nАлбатта газета лирик жароёнли ҳаётни ҳам унитиб қўймаган ҳолда, шоирлар Ҳол Муҳаммад Ҳасан ва назм гулшанига энди кириб келаётган шоир Рафтор Мансур шеърларидан берган.\n«Замонавий ўзбек шеъриятида Ҳол Муҳаммад Ҳасаннинг ўз “дасхати”и бор. Унинг шеърларини бир ютинишда “ ўказиб” юборолмайсиз. Шоир битиклари сизни обдон ўйлашга, озгина қийналишга ва энг асосийси, тафаккур қилишга таклиф этади. Чунки шоир қўлига қалам олишдан аввал ўзига бундай талаб қўяди» – дейди у ҳақда Алишер Назар шоирнинг шеърларини тақриз қила туриб.\nШеър ёзсанг ёзма оққа-\nФалакка ёз , кўкка ёз.\nЙироқ юлдузга боқма(й)\nБозиллаган чўққа ёз.\n(Ҳол Муҳаммад Ҳасан шеъри)\nКуюнчак журналист Ёқубжон Хўжамбердиевнинг «Азон фасли»номли йирик мақоласи кейинги йилларда илмий тадқиқот институтлари, марказларининг адабий ва илмий ишларига оид ишлари жуда сустлашиб кетганлигидан бонг уриб ёзилган фикрлари асосида экан. Азалдан илм борасида ўзининг салмоқли мактабларини яратган ўлкада илмий ишларнинг сустлашиб кетишидек муаммолар кишини қаттиқ ўйга толдиради.\nГазетанинг охирги саҳифасида халқ табобати билан 40 йилдан буён шуғулланиб келаётган Бухоро вилояти Пешку туманидан бўлган табиб Ҳосил Носирий билан суҳбат берилган. Тиббиёт илмининг султони Ибн Сино ватанидан бўлган табиб сермулоҳаза суҳбати билан ўртоқлашган.\nГазета табибнинг телефон номерини эълон қилган: +99894 543 03 12.\n«Адабиёт газетаси» барча ижодкорларни, мухлисларни ҳамкорликка чақиради.\nЭлектрон манзили: adabiyotgzt@mail.ru\nХуллас, қадрли дўстлар, «Адабиёт газетаси» сизнинг ҳам севимли газетангизга айланишига ишончим комил.\nGazetaning bosh sahifasini rasmini aniq tushirib joylashtiring gruppalarga tarqatamiz. Favqulodda juda zo’r materiallar berilibdi.\nМуфтий Усмонхон Алимов дунёдаги энг нуфузли мусулмонлар рўйхатида…\nЭВРИЛ ТУРОН: ЗУЛМАТ ТУНДА ЧАҚҚАН ЧАҚМОҚЛАР…


Россия базаси яна биттага кўпаяди\n01 июл 2022, Тошкент вақти: 07:01\nҚирғизистонда яна битта рус ҳарбий базасини ташкил қилиш масаласи КХШТнин Иссиқкўлдаги норасмий саммити чоғида ҳам муҳокама қилиниши кутилмоқда.\nКремл расмийлари КХШТ Коллектив кучлар тезкор қўшини таркибидаги Россия баталонини Қирғизистоннинг Боткен шаҳрига жойлаштириш масаласи ҳал қилинганини билдирмоқдалар.\nБу борада “Новости” ахборот агентлиги Россия Федерацияси президентининг ёрдамчиси Сергей Приходкога таянган ҳолда хабар тарқатди.\nХабарда айтилишича, Қирғизистонда жойлаштирилувчи Россия ҳарбий базасининг вазифаси ва жойлаштириш шартлари бўйича барча масалалар ҳал қилинган ва яқин кунларда бу шартнома имзоланиши мумкин.\nПриходко бу масала 31-июл ва 1-август кунлари КХШТнинг Чўлпон-Ота шаҳрида ўтувчи норасмий саммитида ҳам муҳокама қилинишини билдирган.\nҚирғизистон Ташқи ишлар вазирлиги маълумотига кўра, саммитда Арманистон, Белорус, Қозоғистон, Россия ва Ўзбекистон президентлари иштирок этадилар.\nКХШТга аъзо давлатлар президентлари 30 июл куни кечга яқин Бишкекка кела бошлайдилар.\nБироқ Қирғизистон Ташқи ишлар вазирлиги норасмий саммит чоғида Россия баталонининг Боткен шаҳрига жойлаштирилиши масаласи ҳам муҳокама қилиниши ҳақида маълумот тарқатмаган.\nҚирғиз ҳукумати расмийлари ҳам ҳозирча бу ахборотни тасдиқлаганлари ёки инкор этганлари йўқ.\nИНТЕРФАКС-АВН ахборот агентлигининг маълум қилишича, Россия президентининг ёрдамчиси Сергей Приходко, “Биз ушбу база очилиши бўйича барча масалаларни муҳокама қилишга тайёрмиз. Бу база КХШТ доирасида турли қарорлар қабул қилиниши учун керак”, деб таъкидлаган.\nПриходкониннг айтишича, КХШТга аъзо давлатларнинг барча президентлари Иссиқкўлдаги норасмий саммитда иштирок этишларини билдирганлар. Бу ташкилотга Арманистон, Беларус, Қозоғистон, Қирғизистон, Россия, Тожикистон ва Ўзбекистон аъзодир.\nБелорус президенти Александр Лукашенко КХШТнинг 15 июнда Москвада ўтган расмий саммитида иштирок этмаган эди.\nАйнан Ушбу саммитда КХШТнинг тезкор қўшинларини ташкил этиш тўғрисида шартнома имзоланган. Ушбу шартномага Ўзбекистон президенти Ислом Каримов ва Александр Лукошенко имзо қўймаганлар.\nЎшанда КХШТ раислиги Белорусга ўтиши керак эди, бироқ ушбу мамлакат президентининг саммитга келмагани боис, ташкилот раислиги Россияда қолган.\nКремл вакили, Белорус президенти Иссиқкўлда ўтадиган саммитда ушбу ҳужжатни имзолашига умид билдирган.\n“Биз ўйлаймизки, Белорус президенти у ерга борар экан, балки бу хужжатни имзолашни режалаштиргандир”, деди Приходко.\nБироқ Uzmetronom сайтининг Ўзбекистон ҳукуматидаги ишончли манбаларга таяниб хабар беришича, президент Ислом Каримов Иссиқкўл саммитида КХШТнинг Коллектив кучлар тезкор қўшини таркибидаги Россия баталонини Қирғизистоннинг Боткен шаҳрига жойлаштирилиши масаласига қарши фикр билдириши мумкин.\nЎзбекистон ҳукумати бундан аввалроқ Қирғизистонга навбатдаги Россия ҳарбий базасининг жойлаштирилишига қарши эканини эълон қилган эди.\nМосквадаги “Коммерсант” газетасининг ёзишича, Россия Қирғизистон жанубида ўз базасини очиш билан минтақадаги ҳарбий ҳозирлигини кучайтирмоқчи бўлаётир.\nГазетанинг ёзишича, бу базага авиация, ҳарбий десант кучлари жойлаштирилиши мумкин.\nАйни пайтда КХШТ тезкор кучлари Россиянинг бешта, Қозоғистон ва Тожикистоннинг иккита, Қирғизистоннинг битта баталонидан ҳамда Қантдаги (Қирғизистон) Россия ҳарбий базасидан иборат.


7 Декабрь 14:32\nNUR-SULTAN. Кazinform – Қозоғистон Соғлиқни сақлаш вазири Aлексей Цой Қозоғистонга «омикрон» штаммининг кириб келиши эҳтимолига изоҳ берди, деб хабар беради Кazinform мухбири.\nҚозоғистоннинг энг яхши ҳамшираси аниқланди ҚР Бош давлат санитария врачининг карантин муддати тўғрисидаги қарорига ўзгартиришлар киритилди Янги қарор: Қозоғистонда эмланмаган ишчилар ҳар 7 кунда бир ПЗР тестидан ўтадилар\n«Ҳозирда мониторинг энг муҳим масала. Бунинг сабаби шундаки, янги штамм ҳали тўлиқ ўрганилмаган. Дунёда турли штаммлар пайдо бўлаётганини биласиз. Улар бир-бирини алмаштирадилар - «лямбда», кейин «Йота-штамм» ... Биз ҳар бир штаммга алоҳида эътибор қаратишимиз керак. Ҳар бир штамм биринчи марта пайдо бўлган мамлакатдаги вазиятга қараб қандай тарқалишини тушуниш муҳимдир. Биз яқинда Женевада бўлиб, Жаҳон соғлиқни сақлаш ташкилоти Бош директори билан учрашдик. Ўшанда штаммни ўрганиш бўйича ишчи гуруҳ тузилгани маълум қилинган эди. Aсосийси, бу штаммнинг охири пандемияга олиб келмаслиги лозим. Яъни, мамлакатда тарқалишини назорат қилиш муҳим», - деди вазир ОAВга берган интервьюсида.\nУнинг сўзларига кўра, эндиликда жаҳон ҳамжамиятининг вазифаси бу штаммнинг қанчалик юқумли эканлиги, қандай ишлаши, клиник кўринишлари ва инсонлар учун қанчалик хавфли эканлигини кузатишдан иборат.\n«Ҳозирча ишончли маълумотлар йўқ. Фақат индивидуал маълумотлар мавжуд. Эпидемиологик мониторинг тизими ишламоқда. Ҳар ой хориждан, айниқса, текширув натижалари касаллик борлигини кўрсатган фуқаролардан намуналар олиб борамиз. Шунга кўра, халқаро маълумотлар базаси ушбу намуналардан қайси бири вирус штаммига тегишли эканлигини текширади. Шунинг учун яқин келажакда биз аниқ хулосага келамиз, унинг асосида ҳамма нарса аниқ бўлади. Вируснинг ушбу штамми Қозоғистонга келган тақдирда ҳам, унинг табиати ва юқиш йўлларини тушуниш муҳим», — деди Aлексей Цой.


“Сирли рўйхат” ортидан журналистга таҳдид қилишди\nМинбар 1826 30.08.2019 10:03:19\nСўнги вақтларда журналист ва блогерлар жамият фаолиятида нисбатан фаоллашгани сари уларнинг қонуний фаолият юритишини хуш кўрмайдиган, бошқача айтганда, сирлари фош бўлишини истамайдиган айрим мансабдор шахслар томонидан таҳдид ва босимлар ҳам учрамоқда.\nЯқинда Андижон шаҳридаги мактабларда ишловчи “боши очиқ” аёлларнинг сирли рўйхати ҳақида ёзгандим. Тан олиш керак, бу рўйхат ижтимоий тармоқларда кенг муҳокамаларга сабаб бўлди. Ҳаттоки, Хотин-қизлар қўмитаси билан Халқ таълими вазирлиги унчалик ишонарли чиқмаган бўлса-да, рўйхат “ички ишлар идораларига номзод кадрлар резерви учун” керак бўлганлигини айтди.\nСўнги кунларда Андижонда юз берган ҳодисалар эса (ўйлайманки, гап нимада эканлигини тушундингиз) рўйхат, аслида нима учун керак бўлганлигига сигналдек туюлди менга. Қолаверса, айнан шу рўйхатнинг ортидан мен турли тазйиқ ва таҳдидларга учрамоқдаман.\n13 август куни кеч соат бирларга яқин телефонимга + 998 93 062 95 25 рақамидан номаълум шахс қўнғироқ қилиб, ўзини таништирмасдан, бирор бир сабабсиз мени турли ёмон ва куракда турмайдиган сўзлр билан ҳақорат қилиб, ўлдириб юбориш билан тахдид қилди. Номаълум шахс ўз сўзларида менинг Андижон вилоятидаги мавжуд муаммоларни оммавий ахборот воситалари ва ижтимоий тармоқлардаги шахсий сахифаларим орқали ёритаётганлигимни “ватанга ҳиёнат”га тенглаштирди (пастдаги суратларда кўринг).\nЧора кўришларини сўраб, Бош прокуратура ва ИИВга мурожаат қилган эдим. Аризаларим айланиб-айланиб Наманган шаҳар ички ишлар идорасига бориб тушибди. Ўрганишяпти шекилли, ҳар ҳолда аҳён-аҳёнда қўнғироқ қилиб, у-буни сўраб туришипти. Энг қизиғи, таҳдид қилган одамнинг рақами аниқ. Уни топиш қийин бўлмаса керак, деган яхши фикрдаман. Ахир биз тош асрида яшамаяпмиз-ку, тўғрими?! Умид қиламанки, журналистик фаолиятимга тўсқинлик қилишга уринган ва ҳақоратлаган шахслар аниқланиб, қонун олдида жавоб беради.


Бандлик дастури доирасида 457 мингта доимий янги иш ўрни яратилади — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Kasbim-faxrim/Бандлик дастури доирасида 457 мингта доимий янги иш ўрни яратилади\nЖорий йилда бандлик дастури доирасида 457 мингта доимий янги иш ўрни ташкил этиш кўзда тутилган. Тадбиркорлик, хизмат кўрсатиш ва қишлоқ хўжалиги бўйича қабул қилинган қарорлар ижросини таъминлаб, янги иш ўринларини 1,5-2 баравар ошириш мумкин. Бунинг учун барча ташкилий ва молиявий масалалар ҳал қилиб берилган, – деди давлатимиз раҳбари бугунги йиғилишда\nХизмат кўрсатиш лойиҳаларини жадаллаштириб, учинчи чоракда 75 мингта, йил якунига қадар яна 100 мингта, жами 175 мингта янги доимий иш ўринларини яратиш белгиланган. Вилоят ҳокимлари ва тижорат банклари билан бирга, саноатда қўшимча лойиҳалар ҳисобига, қолган 7 ойда 175 мингта доимий янги иш ўрини яратишга масъул ва жавобгар бўлади.\nСурхондарёда бошланаётган тажриба асосида, ишсиз аҳолига қишлоқ хўжалиги ерларини 10 йил муддатга деҳқончилик билан шуғулланиш учун ижарага бериш тартиби жорий қилинади. Бунинг учун, жорий йилдан бошлаб қарийб 100 минг гектар ғалладан бўшаган ер майдонлари ишсиз аҳолига деҳқон хўжалиги ташкил этиш учун берилади. Шу орқали, камида 400 минг кишини банд қилиш имкони мавжуд.\nВилоят, туман ҳокимлари одамларга ер бериш масаласини яхши тушуниб олса, ишсизлик, камбағаллик йўқолади. Бунинг учун ерни ҳақиқий эгаларига бериш керак,– деди Президент. – Ер бердик бўлди демасдан, ундан қандай фойдаланилаётганини доимий кузатиш, томорқа ер эгаларига ёрдам бериш лозим.\nНаврўз байрами арафасида 26 нафар маҳкум жазони ўташдан муддатидан илгари шартли озод қилинди\nКредит мажбурий тартибда ундирилди


Samsung Electronics Ўзбекистон аёлларини ғайриоддий тарзда табриклади ва аёллар байрами шарафига акция бошлади!\nФан-техника 16:22 / 09.03.2021 10072\n8 март – баҳор ёрқин байрами, атрофдаги барча аёлларни табриклаш ва яхши тилаклар билдириш одат тусига кирган ширин анъаналардан бири. Энди, бу байрам нафақат аёл гўзаллигини, балки аёлларнинг кучи, матонати ва феъл-атворини мақташ учун мўлжалланганлигини ҳамма ҳам билмайди! Ва бу йил Samsung Electronics компанияси турли хил соҳалардаги қизларнинг муваффақиятлари, қийинчиликлари ҳақидаги ҳикояларни бирлаштириб, 21-асрдаги аёлларнинг кўп нарсаларга қодирлигини кўрсатиб, шу тариқа Ўзбекистоннинг гўзал ярмини табриклади.\n“Бошида, кино соҳасига келишимга эса қаршиликлар кўп бўлган. Умуман, "санъат соҳаси қийин", "аёлларга тўғри келмайди" деган кўплаб гапларни эшитганман. Ўзбек жамиятида шундай стереотип бор, агар фарзандим, айниқса қиз бола шоу бизнесга келса, бузилиб кетади, оила қуриши қийин бўлади ва ҳоказо”, - Шаҳзода Муҳаммедова, дизайнер, теле-бошловчи ва киноактриса.\nУшбу лойиҳа ўзбекистонлик аёлларнинг ўз орзуларини рўёбга чиқариш ва ўзларига ёққан нарсаларни ўзлаштириш учун қадам қўйишдан қўрқмаган аёлларнинг илҳомлантирувчи ҳикояларига тўла. #FemaleTeamGalaxy лойиҳа билан Samsung Electronics ушбу ҳикояларни эшитган ёш қизларни, ўз қобилиятларига ишончни ҳис қилишга ва ўзларида куч ва ишонч топишга, ҳеч қачон таслим бўлмаслик ва ўзларининг энг ашаддий истаклари сари боришга чақиради.\n“Мен ўзимнинг биринчи "Топ Модель СНГ-2018" гўзаллик танловига учиб бордим, у ерда мен мамлакатимиз шарафини намойиш этдим ва фақатгина мен "Fashion Model SNG 2018" ва "Top Model Friendship 2018" номинацияларида бирданига номзод бўлдим”, - Нигина Фахриддинова, модель.\nSamsung Electronics барча гўзал хонимларни ушбу лойиҳанинг қаҳрамонлари бўлишга чақиради – ўзларингизнинг муваффақият ҳикоянгиз билан ўртоқлашинг. Лойиҳа иштирокчилари орасида 25 март куни қимматбаҳо совғалар – 3 та Samsung Galaxy A01 Core смартфонлари ва 5 та Samsung Power Banks ўйналади.\nСовғалар ҳақида кўпроқ маълумотни ушбу ҳаволада ўқинг.\nЎзингиз ҳақингизда, нима билан фахрланаётганингизни дунёга айтинг ва танловда иштирок этинг!\nSamsung Electronics компанияси 2021 йилнинг 11 мартга қадар Хотин-қизлар кунига бағишланган акциясини давом эттиради. Galaxy S20 | S21 yoki Note20 серияли смартфонни сотиб олганингизда 21 та ажойиб совғадан бирини ютиб олиш имконияти мавжуд:\n• 3 та флагман Galaxy S21;\n• 5 та ақлли соат Galaxy Watch Active2;\n• 10 та Galaxy A01 Core смартфони;\n• 3 та Galaxy Buds!\nСмартфон сотиб олгандан сўнг, Samsung Members дастурида рўйхатдан ўтинг ва автоматик равишда танловнинг иштирокчисига айланинг ва рўйхатдан ўтгандан сўнг ҳар бир харидор кафолатланган совринни қўлга киритади – Megogo'га 3 ойлик бепул обуна!\nВақт жуда оз қолди! Иштирок этинг!\nАкциянинг барча тафсилотлари ҳавола орқали ўқинг.\nМаълумот учун: 7799


ИнтерФУТБОЛ :: Лоран Блан: «Франция термаси ЖЧ фаворити эмас»\nЛоран Блан: «Франция термаси ЖЧ фаворити эмас»\n1998 йилги жаҳон чемпионатида Франция терма жамоаси билан зафар қучган Лоран Блан Москвага ташриф буюрди. Championat.com сайти меҳмони бўлган Франция термаси ва «ПСЖ»нинг собиқ устози ўз фикрлари билан ўртоқлашди.\n— Бундан 20 йил муқаддам жаҳон чемпионатига Франция мезбонлик қилганди...\n— Ўшанда бир ой мобайнида мамлакатимиз жаҳон пойтахтига айланганди. Келаётган ёзда Россияда ҳам шундай ҳолат кузатилади.\n— Ўшанда Франциянинг жаҳон чемпиони бўлишини тасаввур қилганмидингиз?\n— Ҳеч ким бундай бўлади, деб ўйламаганди. Бу ерга келишдан олдин бир қатор россияликлар билан суҳбатлашдим. Уларнинг айтишича, Россия термаси кўнгилдагидек ўйин кўрсатолмаётган, жамоадан катта ютуқларни кутмаётган эканлар. Лекин барчаси мухлисларнинг қўллаб-қувватлаши эвазига келишини унутмаслик лозим.\nРоссия шарафини ҳимоя қилаётган йигитлар ишқибозларнинг қўллашини ҳис қилишлари керак. Биз билан нималар юз берганини ҳамон эслайман. Франция термасига финалгача ҳеч ким ишонмаганди.\nТурнирдан олдин мухлислар нималар дейишгани ёдимда. Лекин ғалаба қозонганимиздан сўнг бутун мамлакат кўчага чиқиб байрам қилганди. Буни унутиб бўлмайди, ўша пайтда қалбимизни ўзгача ҳиссиётлар қамраб олган.\n— Айтишларича, жамоанинг ғалабасига Фабьен Бартезнинг тақир бошидан ўпишингиз сабаб бўлган экан.\n— Ҳар сафар қаерга борсам, Бартезнинг кал боши ҳақида сўрашади.\n— Бу одат қачон пайдо бўлганини эслай оласизми?\n— Ёдимда йўқ, лекин Францияда бу одатимни севишарди. Чунки ҳар сафар унинг бошидан ўпганимда ғалаба қозонганмиз.\n— Бу йил Франция термаси 20 йил олдинги муваффақиятини такрорлай оладими?\n— Тўртта термани ЖЧ-2018 фаворити дейишим мумкин. Биринчиси - Бразилия. Бу жамоа ажойиб усулга эга, ишонмасангиз, таркибига бир қаранг.\nЎйинини томоша қилиб, фақат роҳатланасиз. Аргентинанинг ҳам муваффақият қозониши учун имкониятлари етарли. Агар таркибда Мессидек жаҳоннинг энг яхши футболчиси ўйнаса, ҳамиша имконият юқори бўлади.\nЕвропадан эса Германия ва Испания термаларини алоҳида кўрсатган бўлардим. Франция эса сюрприз тақдим этиши мумкин бўлган жамоалар қаторига киради. Бельгия ҳам шундайлар сирасидан.\n— Демак, ҳамюртларингизни асосий фаворитлар қаторига киритмайсиз?\n— Тўғри, Франция ажойиб футболчилардан ташкил топган кучли таркибга эга. Лекин жамоа ҳали ёш.\n— Франция терма жамоасининг ҳозирги устози Дидье Дешам билан кўп йиллар бирга тўп сургансиз. Унга шахсий тилакларингиз борми?\n— Дидьега нима тилашим мумкин? Албатта, мундиалда ғалабалар ёр бўлсин!\n— Россия чемпионатини кузатиб борасизми?\n— Унчалик эмас. Лекин Францияда кўплаб клубларингизни яхши танишади. Жумладан, «Спартак» ва «Динамо»ни.\n— Матьё Вальбуэна «Динамо»да ўйнаганди.\n— Ҳа, Матьё ўша жамоада тўп сурган! Шунингдек, «Рубин»дан «Сент-Этьен»га ўтган йигитни танийман (Янн М`Вила). Бундан ташқари, Европага довруғи кетган клубларингиз ҳам бор. Масалан, «Зенит». Бу жамоа ҳар йили еврокубокларда ўйнайди.\n— Россиялик футболчилардан кимларни танийсиз?\n— Кўпчилигини айтишим мумкин. Дарвозабонингиз Игорь Акинфеевни биламан. Асосан хорижда ўйнаган россиялик футболчиларни кузатиб борганман.\nВалерий Карпин, Андрей Аршавин, Сергей Ребров (менимча, у украиналик бўлса керак), Роман Павлюченколарни яхши танийман. Қолаверса, «Тулуза»да бир нечта мавсумни ўтказган Вагиз Хидиятуллинни ҳам эслайман.\n— «ПСЖ»ни бошқарганингизда парижликлар сафида «Динамо»нинг собиқҳимоячиси Тьяго Силва ўйнаган. У Россиядаги муаммолари ҳақида гапирганмиди?\n— Унинг бирор-бир муаммоси бўлганми?\n— Ҳа соғлиғи билан боғлиқ: сил билан касалланган.\n— Ҳа, бир неча ой госпиталда ётгани ҳақида айтганди.\n— Париж жамоаси яқинда ЕЧЛ доирасида «Реал»га қарши баҳс олиб боради. Бу тўқнашувда ким фаворит?\n— Бугунги кунда «Реал» жаҳоннинг энг кучли клуби.\n— Мадридликлар инқироздалар. «ПСЖ» эса янги ўйинчилар учун катта пуллар сарфлашдан тўхтамаяпти.\n— Футболни пул ўйнамайди. Буни яхши эслаб қолинг.\n— Зидан ҳақидаги фикрингиз қандай? У кучли мураббийми?\n— Албатта. Кучсиз мутахассис ЕЧЛда қаторасига икки марта ғалаба қозониши мумкинми?\n— 2003 йили «Манчестер Юнайтед»да ўйнагансиз. Ўшанда Алекс Фергюсон Дэвид Бекхэмга бутса улоқтирганида кийиниш хонасида бўлганмисиз?\n— Ҳа. Ҳаммасини жуда яхши кўрганман.\n— Дэвидга оғриқли бўлганми?\n— Нима деб ўйлайсиз? Ўшанда Фергюсонга Дэвиднинг ҳаракатлари ёқмаган. Бутса тўғри қошига бориб текканди.


Қуёнлар байрам олди совғаси бўлди - Zamin.uz\n11:16 / 31.08.2020\nҚуёнлар байрам олди совғаси бўлди\nЖорий йилги мустақиллик байрамини барча уйда кутиб олса-да, ҳар бир хонадонда байрамона руҳ ҳукмрон. Ҳар кимнинг ҳаётида байрамга арзигулик ижобий ўзгаришлар бор. Хусусан, Булунғур туманининг «Навбаҳор» маҳалласида истиқомат қилувчи фуқаро Муқаддас Йўлдошеванинг хонадонида ҳам.\nИжтимоий ҳимояга муҳтож ушбу хонадон вакиллари кўпдан буён тадбиркорлик қилиш истагида эди. Хусусан, банкдан имтиёзли кредит олиб, қуёнчилик фаолияти билан шуғулланишни мақсад қилгандилар. Булунғур тумани Маҳалла ва оилани қўллаб-қувватлаш бўлими ушбу оиланинг тадбиркорликка бўлган қизиқишини қўллаб-қувватлаш ва оилага қўшимча даромад манбаи яратиш мақсадида касаба уюшмалари маблағлари ҳисобидан «Великан» зотли 12 дона қуённи, барча шароитлари мавжуд, замонавий қуён уяси билан биргаликда етказиб беришди.\n— Қуёнлар биз ўйлаганимиздан ҳам катта бўлар экан. Худо хоҳласа келгусида ушбу қуёнларни янада кўпайтириб, оилавий шароитимизни яхшилаймиз, — дейди хонадон соҳибаси Муқаддас Йўлдошева. — Бизга кўрсатилган беминнат ёрдамдан жуда хурсандмиз. Катта раҳмат.\nҚуёнлар ҳам, иш ўринлари ҳам кўпаймоқда\n17-08-2020, 17:04, Жамият\n2-06-2020, 13:30, Жамият\n19-02-2020, 21:26, Жамият\n19-12-2018, 09:25, Жамият\nНавоийлик фермер тез бойиш сирини айтди\n4-04-2018, 06:04, Жамият\nНавоийда Италиядан келтирилган наслдор қуёнлар парваришланмоқда\n6-02-2017, 19:19, Жамият


Сурхондарёда бир гуруҳ шахслар ХДП депутатини калтаклади - 25.05.2021, Sputnik Ўзбекистон\nХДП Сурхондарёда калтакланган депутат иши суриштируви чўзилиб кетаётганидан хавотир билдирди. 25.05.2021, Sputnik Ўзбекистон\nТОШКЕНТ, 25 май — Sputnik. Халқ депутатлари Сурхондарё вилояти Бойсун туман кенгашига Халқ демократик партиясидан депутатликка сайланган Ўктам Жабборовни 14 апрель куни бир гуруҳ шахслар калтаклади. Бу ҳақда ХДП матбуот хизмати хабар қилди.Ушбу воқеа яқинда ижтимоий тармоқларда тарқалган видеодан сўнг турли муҳокамаларга сабаб бўлди.Партия хабарига кўра, ҳолат юзасидан туман ИИБ жиноят иши қўзғатган ва тергов ҳаракатларини олиб бормоқда.Партия Бош прокуратура ва ИИВдан мазкур жиноят иши терговини назоратга олишни, айбдорларга нисбатан қонуний чора кўрилишини сўраган.\n17:42 25.05.2021 (янгиланди: 17:50 25.05.2021)\nХДП Сурхондарёда калтакланган депутат иши суриштируви чўзилиб кетаётганидан хавотир билдирди.\nТОШКЕНТ, 25 май — Sputnik. Халқ депутатлари Сурхондарё вилояти Бойсун туман кенгашига Халқ демократик партиясидан депутатликка сайланган Ўктам Жабборовни 14 апрель куни бир гуруҳ шахслар калтаклади. Бу ҳақда ХДП матбуот хизмати хабар қилди.\nУшбу воқеа яқинда ижтимоий тармоқларда тарқалган видеодан сўнг турли муҳокамаларга сабаб бўлди.\nПартия хабарига кўра, ҳолат юзасидан туман ИИБ жиноят иши қўзғатган ва тергов ҳаракатларини олиб бормоқда.\n“Суриштирув ишлари бошланганига бир ярим ойдан ошган бўлса-да, ҳамон муайян бир хулосага келинмагани, тергов ҳаракатлари чўзиб юборилгани жабрланувчи, унинг яқинларининг норозилигига, партиядошларининг хавотирига сабаб бўлмоқда”, - дейилган хабарда.\nПартия Бош прокуратура ва ИИВдан мазкур жиноят иши терговини назоратга олишни, айбдорларга нисбатан қонуний чора кўрилишини сўраган.


«Миллий тикланиш» ДП 22 декабрда бўлиб ўтадиган сайловларда фаол иштирок этади\n2019 йил 25 сентябрь куни Ўзбекистон «Миллий тикланиш» демократик партияси Марказий кенгашининг XVIII Пленуми бўлиб ўтди.\nУнда Ўзбекистон Республикаси Олий Мажлиси Қонунчилик палатаси, Қорақалпоғистон Республикаси Жўқорғи Кенгеси, халқ депутатлари вилоят, туман ва шаҳар Кенгашларига бўлиб ўтадиган сайловларда ЎзМТДПнинг иштироки, партия Қорақалпоғистон Республикаси, вилоятлар, Тошкент шаҳар, шунингдек туман ва шаҳар партия ташкилотларининг навбатдаги Конференцияларини ўтказиш, партиянинг янги таҳрирдаги Устави, Дастури ҳамда сайловолди Платформаси лойиҳаси ҳамда партиянинг VI Съездини чақириш тўғрисидаги масалалар муҳокама қилинди.\nПленумни партия Марказий кенгаши раиси Алишер Қодиров олиб борди.\nТаъкидланганидек, сиёсий партия сифатида биз энг масъулиятли синов даврига қадам қўйдик. 22 декабрь куни Олий Мажлис Қонунчилик палатаси ва халқ депутатлари маҳаллий Кенгашларига бўлиб ўтадиган сайлов мамлкатимизда тобора ривожланиб, чуқурлашиб бораётган демократик жараёнларнинг яна бир бор намойиши бўлиши шак-шубҳасиздир. Сайловдек муҳим сиёсий синовга Ўзбекистон “Миллий тикланиш” демократик партияси ҳар томонлама пухта тайёргарлик билан кириб келмоқда. Энг муҳими халқимиз, сайловчиларимиз электоратимиз олдига биз зиммамизга қандай вазифалар ва мақсадларни қўйган ҳолда борамиз? Бу вазифалар партия ғояси, мафкураси, ижтимоий қатлами ва электорати манфаатига не чоғлик жавоб беради? Сиёсий партия сифатида кучимиз, имкониятимиз қандай масала-муаммоларни ҳал қилишга етади? Жамиятдаги қандай масалалар биз учун ҳал қилувчи аҳамиятга эга? Табиийки ана шу саволларнинг жавоби партиямизнинг сайловолди Платформасида ўз аксини топиши лозим.\nБарчамизга маълумки, партиянинг сайловолди Платформаси барча даражадаги партия ташкилотлари ва депутатлик бирлашмаларимиз учун кейинги 5 йиллик фаолиятимизнинг дастуриламали ҳисобланади. Шу боис, партия Марказий Кенгаши бу масалага алоҳида эътибор қаратиб, мазкур платформани ишлаб чиқиш учун махсус экспертлар гуруҳини ташкил этди, баҳс-мунозаралар, дебатлар ўтказди. Уларда партия Марказий Кенгаши ва фракцияси аъзолари, фаоллар, олимлар, мутахассислар ва экспертлар фаол иштирок этдилар. Бошланғич, туман, шаҳар ва ҳудудий партия ташкилотларидан бир қатор таклифлар олинди.\nАввало, биринчидан, Платформани ишлаб чиқишда партиянинг етакчи дастурий мақсад ва ғоялари, ижтимоий қатлами ҳамда электоратининг манфаатлари акс этиши асосий вазифа сифатида белгиланди. Сиёсий, иқтисодий, ҳуқуқий, маънавий-марифий, ижтимоий, халқаро ва бошқа йўналишларда ўз зиммамизга олаётган вазифаларга миллий қадрият ва анъаналар ҳамда Ватанимизнинг миллий манфаатларидан келиб чиқиб ёндашилди;\nИккинчидан, 2014 йилда тасдиқланган сайловолди Платформа ҳар томонлама чуқур таҳлил қилинди. Ушбу Платформадаги амалга оширилган вазифалар аниқланиб, ҳали долзарблигини йўқотмаган масалалар янги Платформада акс эттирилди;\nУчинчидан, қайси соҳа бўлмасин – хоҳ иқтисодий, хоҳ ҳуқуқий соҳа бўладими, партиянинг асосий ғоя ва тамойиллари руҳи ўз ифодасини топишига ҳаракат қилинди;\nТўртинчидан, партиямиз учун энг муҳим соҳа – маънавият йўналишига давлатимиз раҳбари Шавкат Мирзиёевнинг “Миллий тикланишдан миллий юксалиш сари” ғояси ва ундан келиб чиқадиган вазифалардан келиб чиқиб ёндашилди. Бунда\n- халқ ижодиётининг ноёб намуналари ҳисобланган мақом, бахшичилик, лапар, аския, миллий ўйинлар: кураш, кўпкари, чавгон ва бошқа миллий қадриятлар мактабларини яратиш, «устоз-шогирд» анъаналарини йўлга қўйиш, бу борада аниқ молиявий манбааларни белгилаш чораларини кўриш;\n- халқимиз орасида мутолаа маданиятини ривожлантириш, оммавий китобхонликни тарғиб қилиш мақсадида маҳаллаларда, айниқса, чекка қишлоқ ҳудудларида кутубхоналар фаолиятини йўлга қўйиш, уларнинг фондини бадиий, тарихий, илмий-оммабоп адабиётлар билан бойитиш;\n- Ўзбекистонда фан, маданият ва таълимни муносиб молиялаштиришни таъминлаш, бунда ушбу соҳалар вакилларини муносиб рағбатлантириб бориш масаласига алоҳида эътибор қаратиш;\n- театр, кино ҳамда мусиқа санъати соҳасида миллий қадриятларни кенг тарғиб этиш каби масалалар партиямиз учун асосий вазифа бўлиб қолмоқда.\nБешинчидан, партиямиз иқтисодиёт соҳасига алоҳида эътибор қаратмоқда. Партия ҳудудлар иқтисодиётини модернизациялаш ва диверсификациялаш қамровини кенгайтириш, ҳудудларнинг ижтимоий-иқтисодий ривожланиш даражасида тафовутни қисқартириш тарафдоридир.\nЎзбекистон «Миллий тикланиш» демократик партияси миллий экспорт маҳсулоти ва брендларимизни хорижга, салоҳиятли сотув бозорларга кириб боришни-ҳаётий зарурат, деб билади. Бу йўналишда экспортни қўллаб-қувватлаш институтлари миллий тизимларини яратиш ва фаолият юритишида, 2020-2025 йилларда миллий экспорт имкониятларини амалга оширишда фаол иштирок этади, барча даражадаги депутатларимиз маҳаллий корхоналарнинг ташқи бозорга чиқишига кўмаклашади, уларни молиявий қўллаб-қувватлаш ва таваккалчиликларни суғурталаш бўйича чораларни кўради.\nЎзбекистонда ҳам ташқи, ҳам ички туризмни ривожлантириш масаласига партия устувор вазифа сифатида қарайди. Туризмнинг истиқболли йўналишларини ривожлантириш орқали нафақат иқтисодиётни, балки ижтимоий соҳаларни ҳам мустаҳкамлашга ҳаракат қиламиз.\nОлтинчидан, суд-ҳуқуқ соҳасида Партия аҳолининг ҳуқуқий-сиёсий маданияти ва ҳуқуқий-сиёсий онгини юксалтириш, бу борада давлат тузилмалари ва фуқаролик жамияти институтлари, оммавий ахборот воситалари билан самарали ўзаро ҳамкорликни ташкил этиш зарур, деб билади.\nМамлакатда ҳуқуқий таълим ва маърифатни тубдан яхшилаш, жамиятда ҳуқуқий билимларни тарғиб этишга қаратилган тизимли чора-тадбирларни қабул қилиш муҳим аҳамият касб этмоқда.\nҚонунчиликда жазони белгилашда жазони оғирлаштирувчи ёки енгиллаштирувчи ҳолатлар кўзда тутилган. Аммо, ушбу меъёрларни қўллаш фақат қонун нормаларига боғлиқ бўлиши, бунда инсон омили мумкин қадар камайтирилиши лозим.\nМаълумки, бугун халқаро тажрибага эътибор берадиган ва хорижий мамлакатларда ўтаётган сайловларни таҳлил қиладиган бўлсак, партиялар ғоявий жиҳатдан қайси позицияда турмасин, сайловчиларнинг овозини олиш учун кўпроқ ижтимоий масалаларга эътибор қаратмоқда. Шу боис биз ижтимоий соҳада ҳам бир қатор янги таклиф ва ташаббусларни илгари суришни режалаштирмоқдамиз.\nБу борада таълим-тарбия масаласига алоҳида эътибор қаратамиз. Таълим – бу инсоннинг ривожланишига бўлган ҳуқуқларининг асосини ташкил қилади.\nҲар қандай тараққиётнинг омили чуқур ва ҳар тамонлама билим мукаммал олишдир. Шу боисдан, «Билимли авлод – буюк келажакнинг, тадбиркор халқ – фаровон ҳаётнинг, дўстона ҳамкорлик эса тараққиётнинг кафолатидир» ғоясини амалга оширишди.илгари сурилмоқда.\nСайловолди Платформаси лойиҳаси ҳақида яна шу нарсани айтиш лозимки, биз фан, маданият, таълим, маънавият, санъат, спорт ва оммавий ахборот воситалари соҳаларига алоҳида эътибор қаратмоқдамиз. Манфаатлари партия дастурий ғояларида акс этган ва партиянинг асосий ижтимоий қатлами бўлган зиёлилар ҳақ-ҳуқуқларини ҳимоя қилиш, бадиий бақувват, тарбиявий аҳамияти долзабр, халқимизнинг ўзига хос миллий ва маънавий қиёфаси акс этган асарларни дунёга келиши учун ижодколарни қўллаб-қувватлашни янада кучайтириш етакчи вазифалардан бири сифатида белгиланмоқда.\nШу билан бирга, партия Марказий кенгаши томонидан партиянинг амалдаги Устави ва Дастурига ўзгартиш ва қўшимчалар киритилмоқда. Бу ишга Марказий Кенгаш, фракция аъзолари, фаолларимиз ва экспертлар жалб қилинган. Бундан ташқари, ҳудудий партия ташкилотларидан бир қатор таклифлар олинди. Барча ўзгартиш ва қўшимчалар тўғрисида партия Съездида алоҳида маъруза тақдим этилишини ҳисобга олиб, ҳозир бу ҳақида батафсил тўхталишга зарурат йўқ, деб биламан.\nПленумда шунингдек, партиянинг бир қатор фаол аъзолари сўзга чиқдилар.\nПленум сўнгида кун тартибидаги барча маалалар юзасидан тегишли қарорлар қабул қилинди.


ЭНДИ ЁШЛАР АРМИЯГА ҚАДАР ПАРАШЮТ БИЛАН САКРАЙДИ\nМамлакатимиз Президентининг 2018 йил 12 декабрдаги «Ёшларни ватанпарварлик руҳида ва жисмоний тарбиялаш ҳамда чақирилувчиларни ҳарбий-техник мутахассисликлар бўйича тайёрлаш тартибини такомиллаштириш бўйича қўшимча чора-тадбирлар тўғрисида»ги қарорида юртимизда парашют спортини ривожлантириш бўйича ҳам вазифалар қўйилганди.\nЗамонавий парашют спорти мусобақалари дастурига 600 – 1500 м баландликдан радиуси 10 м.ли нишон доирасига якка ва гуруҳ таркибида сакраб, ерга аниқ қўниш, 2000 м баландликдан якка ҳолда сакраб, ҳавода акробатик фигуралар комплексини бажариш, 2400 м.дан эркин тушиш пайтида эстафета таёқчаларини узатиш ва нишон доирага аниқ қўниш, кичик калибрли милтиқдан отиш, кросс, сузишни ўз ичига олган парашют кўпкураши киради.\nМамлакатда парашют спортини ривожлантириш, қўллаб-қувватлаш ҳамда оммалаштириш, фуқароларнинг мазкур спорт турига қизиқишини шакллантириш, парашют спорти бўйича спорт секцияларини авиация ва ҳаво-десант комплекслари, парашют тизимлари, анжомлар ҳамда тренажёрлар билан, шунингдек, ўқув-методик ва кўргазмали қуроллар билан жиҳозлаш, Ўзбекистон мудофаасига кўмаклашувчи «Ватанпарвар» ташкилоти марказлари ҳамда таълим муассасалари негизида фуқаро ёшларни «парашютчи» мутахассислиги бўйича тайёрлашни ташкил этиш шулар жумласидандир.\n– Президент қарори ижросини таъминлаш мақсадида Мудофаа вазирлиги ва Ўзбекистон мудофаасига кўмаклашувчи «Ватанпарвар» ташкилоти томонидан амалий ишлар бошлаб юборилган, – дейди Қуролли Кучлар бош штаби жанговар тайёргарлик бош бошқармаси ҳаво-десант тайёргарлиги бўлими бошлиғи подполковник Ғулом Тўйчиев. – Мудофаа вазирлиги ҳаво-десант тайёргарлиги мутахассислари жойларда ўтказилаётган машғулотларга ўқувчи ёшларни ҳам жалб қилган ҳолда, уларга парашют билан сакраш бўйича илк кўникмаларни етказишмоқда. Машғулотлар жараёнида ёшларнинг парашют билан сакрашга бўлган қизиқиши баланд эканлигини улар томонидан берилаётган саволлар орқали билсак бўлади. Ушбу қарорнинг аҳамияти, келажакда мазкур тўгаракларга аъзо бўлган иқтидорли ёшлар орасидан Қуролли Кучлар сафига тажрибали ҳаво-десант тайёргарлиги мутахассисларини танлаб олиш имкониятининг юқорилигидадир.\nБу қарор аксарият ёшларнинг болалик орзулари рўёбга чиқишига замин яратди. Сабаби, болалигидан самолёт ёки вертолётда бир марта бўлса-да учишни, парашют билан сакрашни орзу қилмаган йигит бўлмаса керак.\nКатта сержант Алтынбай Клычов Қорақалпоғистон Республикасида туғилган. У ҳам бошқа болалар каби кўплаб орзулар қилган. Шулардан бири парашют билан сакраш. Бобосининг дуоси билан ҳарбий касбни танлади. Бугунгача парашют билан мингга яқин сакраган. Сафдошлари ва овулидаги ёшлар орасида унга ҳавас қилганлар кўп.\nШарқий ҳарбий округга қарашли десантчилар ҳарбий қисмида ўтказилаётган Қуролли Кучлар ҳаво-десант тайёргарлиги мутахассисларининг навбатдаги ўқув-услубий йиғинида бир қувончли воқеанинг устидан чиқдик. Йиғин аввалида подполковник Ғулом Тўйчиев бир гуруҳ ҳарбий хизматчиларга «Парашют-десант тайёргарлиги йўриқчиси» махсус унвонини тантанали равишда топширди. Улар орасида катта сержант Алтынбай Клычов ҳам бор эди.\n– Болалигимдан бобом мени аскарликка тайёрлаган, – дейди Алтынбай. – Овулимиздан ҳарбий хизматчилар кам чиққан. Ҳар сафар овулимга борганимда ёшларнинг менга ҳавас қилиб ҳарбий бўлганини эшитиб, хурсанд бўламан. Хизматим давомида кўплаб ютуқларни қўлга киритдим. «Энг илғор мутахассис» танловининг 2010 йилги республика босқичида 1-ўринни, 2018 йили Қуролли Кучлар миқёсида ўтказилган «Парашют билан аниқ нуқтага сакраш» мусобақасида 3-ўринни эгалладим. Ўн саккиз йилдан буён ҳаво-десант тайёргарлиги мутахассиси сифатида фаолият юритаман. Навбатдаги йиғин кутилмаган туҳфани ҳадя этди. Бир гуруҳ сафдошларим қатори менга ҳам «Парашют-десант тайёргарлиги йўриқчиси» махсус унвони топширилди. Бу янада улкан куч бағишлаб, янги марраларга руҳлантирди.\nҲаво-десант тайёргарлиги мутахассисларининг кўзланган мақсадга эришаётганликларини йиғин давомида ўтказилган назарий ва амалий машғулотларни кузатиб, амин бўлдик.\nМамлакатимиз Президенти 2018 йилнинг 13 июнь куни Фарғона шаҳридаги десантчилар ҳарбий қисмига ташриф буюриб, ҳарбий хизматчилар билан суҳбатлашиш давомида ҳаво-десант тайёргарлиги мутахассисларининг малакасини янада оширишни такомиллаштириш, республикамиз ёшлари орасида парашют спортини оммалаштириш бўйича ўз фикрларини айтган эди. Қисқа фурсатда Мудофаа вазирлиги томонидан янги парашютлар харид қилиниб, ҳарбий қисмларга тарқатилди ва ўқув-моддий база янада мустаҳкамланди. Ўтказилаётган ўқув-услубий йиғин давомида мутахассислар ушбу парашютларни синовдан ўтказиб, улардан самолёт ва вертолёт ёрдамида илк сакрашларни амалга оширмоқдалар. Машғулотлар мобайнида мутахассисларга соҳада қилинган ўзгариш ва янгиланишлар ҳақида ҳам маълумотлар етказилиб, уларнинг билим ва кўникмалари оширилди.


ПАРЛАМЕНТЛАРАРО АЛОҚАЛАРНИ РИВОЖЛАНТИРИШ – ДОЛЗАРБ МАСАЛА - Ўзбекистон овози газетаси\n— Ўзбекистон пухта ўйланган ташқи сиёсатни изчил амалга ошириб келмоқда. Унинг замирида халқимизнинг кўп асрлик тарихи, маданияти, анъана ва қадриятлари, эзгу орзу-интилишлари мужассам. Дунё давлатлари билан алоқаларни мустаҳкамлашда Ташқи сиёсий фаолият концепциясида белгиланган стратегик вазифалар ва устувор йўналишларга таянилмоқда.\nЎтган йили 20 га яқин давлатлараро ташриф амалга оширилди ва 50 миллиард АҚШ долларига тенг бўлган инвестициявий келишувларга эришилди. Ушбу манфаатли алоқалар юртимиз равнақи ва халқимиз фаровонлигини юксалтиришга хизмат қилмоқда. Президентимизнинг ўтган ҳафта Германия Федератив Республикасига амалга оширган расмий ташрифи ташқи алоқаларни мустаҳкамлашда яна бир муҳим қадам бўлди, дейиш учун асослар етарли.\nТашриф давомида Берлин ва Мюнхен шаҳарларида бўлиб ўтган олий даражадаги музокараларда ўзаро манфаатли шериклик муносабатларини янги босқичга кўтаришга қаратилган муҳим келишувларга эришилди. Юртимиздаги ислоҳотлар Германияда ҳам катта қизиқиш уйғотаётгани, ушбу мамлакат юртимиз билан савдо-иқтисодий ва инвестициявий ҳамкорликни мустаҳкамлаш, етакчи тармоқларга илғор технологияларни кенг жорий этишга интилаётгани яққол намоён бўлди.\nМюнхен шаҳрида ушбу мамлакат етакчи компания ва банклари раҳбарлари билан учрашув халқаро экспертлар, сиёсатшунослар томонидан юқори баҳоланди. Унда кимё, қурилиш, энергетика, металлургия ва озиқ-овқат соҳалари етакчилари – дунёга машҳур «Siemens», «Тyssеn Krupp», «Claas», «МАN», «Knauf», «Linde», «Papenburg», «Humana», «Volkswagen» компаниялари, молиявий тузилмалари раҳбарлари иштирок этди.\nДавлатларимиз ўртасидаги шартномалар, иқтисодий лойиҳалар муҳим, албатта. Мен Ўзбекистон ва Германия парламентлари ўртасидаги алоқаларни мустаҳкамлаш масаласига алоҳида эътибор қаратиш керак, деб ўйлайман. Чунки Германия парламенти тажрибасидан ўрганиладиган, хулоса чиқариладиган жиҳатлар оз эмас.\nЎзбекистон Республикаси Президенти Шавкат Мирзиёевнинг Германия Федератив Республикаси Бундестаги Раиси Вольфганг Шойбле билан учрашуви шу жиҳатдан жуда муҳимдир.\nБундестаг Германиянинг бир палатали парламенти бўлиб, қонунлар қабул қилишдан ташқари Федерал канцлерни сайлаш ҳамда ҳукумат фаолиятини назорат қилиш каби муҳим вазифаларни ҳам бажаради. Миллий парламентимиз – Олий Мажлис ҳам мамлакатимиз ҳукумати фаолияти устидан назорат ўрнатиши, бу масалада илғор тажрибалардан ўрганиши, ўрнак олиши долзарб масала, албатта.\nТаъкидлаш керакки, Ўзбекистон ва Германия парламентлари ўртасида алоқалар йўлга қўйилган. Олий Мажлис Қонунчилик палатасида Бундестаг билан ҳамкорлик бўйича «Ўзбекистон – Германия» гуруҳи, Бундестагда эса «Германия Федератив Республикаси – Марказий Осиё» гуруҳи ташкил этилган.\nЎз навбатида Бундестаг Раиси мамлакатимизда ҳуқуқий демократик давлат ва кучли фуқаролик жамияти барпо этиш борасида бўлаётган ўзгаришларни юқори баҳолади.\nГермания билан ҳамкорлигимиз келгусида қонун устуворлигини таъминлаш, парламент назорати, ижтимоий ва иқтисодий йўналишларда янада ривожланади, деган умиддамиз.


Oldingi maqola АДОВАТ ЭМАС - АДОЛАТ ЕНГАДИ\nKeyingi maqola ЎЗБЕК АДАБИЁТИНИНГ СЎНМАС ЮЛДУЗИ\nГигант иншоотлар тарихидан\nУ ишониш қийин бўлган мураккаб лойиҳа маҳсулими?\n1851 йилда Луи Наполеон томонидан амалга оширилган ҳарбий тўнтаришдан норози бўлган бутун Париж аҳолиси кўчага чиқди. Шунда ҳайкалтарош Фредерик Бартольди катта йўлларга қўйиб ташланган баррикадалардан бирининг олдида ёнаётган машъалани силкитаётган бир қизга кўзи тушди. У лол бўлди, қаердадир бундай ҳолни аввал ҳам кўрганди. Эслади: бу Эжен Делакруанинг 1830 йилдаги революцион воқеаларга бағишланган "Халқни бошқараётган Озодлик" номли машҳур картинаси манзарасига ўхшаш эди. Шундан бошлаб бу кўриниш ҳайкалтарош хаёлини ҳеч ҳам тарк этмади.\n1869 йилда ривожланиш даврининг улкан иншоотларидан бири - Африка ва Европа қитъаларининг шартли чегараси саналган Суэц каналини қуриб тугатишди. Бартольди канал бўйида дунёнинг тўрт томонидан ҳам кўриниб турадиган қўлида машъала тутган улкан аёл қиёфаси акс этган монумент қуришни таклиф этади. Бу аёл XIX аср маданиятининг асосий ютуқлари - тараққиёт рамзи бўлиб қолиши керак эди.\nМазкур ғояси билан у ушбу ғоят катта канални барпо этган француз дипломати ва тадбиркор Фердинанд Лессепсга мурожаат этади. Бу одам ҳар қандай хавфли ишни ҳам қўрқмасдан, дадил амалга оширишга ўрганган иқтидорли муҳандис ҳам эди. У одамлар ишониши қийин бўлган турли лойиҳаларни ишлаб чиқарди.\nЛессепс-ку бу таклифни маъқуллади-я, лекин Суэц канали компанияси раҳбариятига бу ғоя маъқул тушмади. Бир пуллик фойда келтирмайдиган қандайдир бир "шубҳали хоним"га маблағ ажратишнинг кимга кераги бор? Афтидан, муҳандис билан ҳайкалтарошнинг амалга ошмайдиган орзу-ҳаваслар даври аллақачон орқада қолиб улгурганди. Тараққиёт фойдасиз орзу-ҳавасларга чек қўйганди.\nБироқ бу ғоя уларни бирлаштирди. Бундан француз сиёсий арбоби, академик Эдуар де Лабулэ ҳам хабар топади. У бу икки “хаёлпараст”га тараққиёт рамзи бўлмиш монументни "Озодлик" ҳайкали, деб аташни тавсия этади.\n...Яратиладиган аёл образи қандай бўлиши ҳайкалтарошни узоқ ўйлантирди. Унинг қиёфаси бутун дунёдаги оч-ночор, етим-есир, ёрдамга муҳтожларга раҳнамолик, ғамхўрлик қиладиган меҳрибон аёл кўринишида бўлиши керак эди. Айнан мана шундай ташқи кўриниш Фредерикнинг онаси қиёфасида бор эди. Шундай қилиб, "Озодлик" ҳайкалининг кўринишига Бартольди хонимнинг юз тузилиши ва унинг мағрур тутган гавдасидан андаза олинди.\nҲайкалнинг техник жиҳатларини бажаришни француз инженери Александр Гюстав Эйфель ўз зиммасига олди ва бундай катта ўлчамдаги қурилиш конструкциясини аъло даражада уддалади. Айнан "Озодлик" ҳайкали Эйфель истеъдоди қудратини танитган биринчи иншоот бўлди.\nШундай қилиб, Бартольди ҳайкалнинг образини яратди. Лабулэ ғояни расмийлаштирди, Эйфель унга "қовурға" ясади, Лессепс эса қариб қолганига қарамай лойиҳани қўллаб-қувватлади. Лекин уларнинг ҳеч бирида маблағ йўқ эди. Агар иншоот катталиги ҳисобга олинса, уни қуриш учун жуда кўп миқдорда пул керак бўлади. Пул йиғиш ва ҳаракатларни ўзаро мувофиқлаштириш учун Лабулэ бошчилигида Франция-Америка уюшмаси ташкил этилади. Шундай қилиб, бу лойиҳа икки давлатнинг ажралмас мулкига айланади. Французлар ҳайкалнинг қурилишини, америкаликлар эса ўрнатиладиган ҳайкалости қурилиш ишларини бажаришни ўз зиммасига олишади ва бу ҳайкал янги - "Дунёни ёритувчи Озодлик" деган номга эга бўлади.\nОрадан бироз ўтиб, иншоот қурилиши учун йиғилаётган пул тушуми сустлашиб қолади. Яқиндагина ўз императорини тахтдан ағдарган французлар мамлакатни республика деб эълон қилишди ва афтидан шу билан уларнинг озодликка бўлган интилиши сўнди.\nАмерикада эса бу қандай ҳайкал эканлиги тўғрисида тасаввурга ҳам эга эмасдилар. Улар кўрмаган, билмаган нарсани сотиб олишга одатланмаганди.\nШунда Филадельфияда АҚШ мустақиллигининг 100 йиллигига бағишлаб ўтказилаётган Бутунжаҳон кўргазмасига Франция номидан келган Бартольди имкониятдан фойдаланади. Ҳайкал моделини ҳамда "Озодлик маликаси"нинг жуда катта ўлчамдаги машъала кўтариб турган қўлини кўргазмага қўяди. Лекин йил сайин бойиб бораётган, аммо ҳалиям хилватда яшаётган Америка учун Бартольдининг ишлари ҳеч қандай таассурот қолдирмади. Машъала кўтариб турган қўл эса уларнинг кулгисига сабаб бўлди, холос.\nНиҳоят, Нью-Йоркда чиқадиган "Уорлд" газетасининг ношири Жозеф Пулитцер (журналистларга бериладиган унинг номидаги мукофот бугунги кунда Америкада энг нуфузли ҳисобланади)нинг тоқати тоқ бўлди: "Шаҳримизда қандайдир бир чет эллик балерина ёки бошқа бир аёл учун бор пулини ҳам исроф қилишдан тоймайдиган 100 дан ортиқ мультимиллионерлар бор, - деди у ғазабнок оҳангда. - Булар учун "Озодлик маликаси" нима деган гап?"\nАфтидан, ўқ нишонга текканди. Лекин бойваччаларга эмас. Ҳайкал қурилиши учун оддий фуқаролар катта миқдорда пул тўплай бошлашди. Ҳамма имконига қараб: ким 1 доллар, ким 10 доллар дегандек. Пулитцер америкаликларнинг рағбатини ошириш мақсадида ёрдам бераётган кишиларнинг номларини ўз газетаси саҳифаларида эълон қилиб борарди. Кутилган натижа чиқди, ҳаттоки, узоқ штатларда яшайдиган аҳоли ҳам ҳайкал қурилиши учун ёрдам тариқасида имкон қадар пул топшира бошладилар.\nДенгиз устидаги машъала\n1886 йилнинг 4 июли. Америка Қўшма Штатларида мустақиллик куни нишонланаётганда Парижда АҚШ элчисига "Озодлик маликаси" Франциядан Америка халқига туҳфа сифатида топширилди.\nШу куни Бедлоу оролида бўлажак ҳайкалнинг пойдевори барпо этилди ва унинг ичига мустақиллик декларацияси, Америка президентларининг сурати туширилган медальонлар, ҳайкалтарош Бартольди портрети ҳамда иншоот қурилишига ҳисса қўшган кишиларнинг исми-фамилиялари ёзилган рўйхат герметикланган қутига жойлаб, суваб юборилди.\nОғирлиги 225 тонна бўлган "Озодлик маликаси" 300 бўлакдан иборат қисмларга ажратилиб, 214 та яшикка жойлаштирилди ва "Изер" ҳарбий кемасида Нью-Йоркка олиб кетилди.\nНиҳоят ўша йилнинг 28 октябрида кўпдан кутилган воқеа содир бўлди: тўплардан 21 марта ўқ отилди, сўнгра ҳайкал устига ёпилган мато олиб ташланди ва қирғоқ бўйида ёмғир тагида бу воқеани интизорлик билан кутиб турган одамлар галасининг ҳайқириғи оламни тутиб кетди.\n"Озодлик маликаси" чап қўлида бир улкан китобни ушлаб турарди. Унга иккита сана ўйиб ёзилган: 1776 йил 4 июль - АҚШ мустақиллиги қабул қилинган кун ва 1789 йил 14 июль - Бастилия ишғол қилинган кун. Ҳайкалнинг машъала ушлаб турган ўнг қўлининг узунлиги эса 12,8 метр, машъала узунлиги 5 метр бўлиб, оғирлиги 2 тонна келарди. У ердан 93 метр баландликда.\nАввалига "Озодлик маликаси" кечқурун ва тунлари қоронғиликка шўнғиб кетарди. Борлиги ҳам билинмай қоларди. Вақт ўтиши билан у ёритиладиган, машъала ҳам "ёнадиган" бўлди.\nУшбу монумент бутун бир миллат ҳаётига таъсир кўрсата олган санъат асари сифатида ҳам америкаликлар учун қадрли бўлиб қолди.\nХориж матбуотидан Мусо МУРОДОВ таржимаси


Кўчалари узумзорга айланган маҳалла\nҚўшилди : 10.06.2020\n1-СЕКТОР МИҚЁСИДА КЎРГАЗМАЛИ\nХўжанд маҳалласининг бир неча кўчаларига борган одам, тўғриси, ўзини ўзгача дунёга тушиб қолгандек ҳис этади. Чунки кўчани тўлалигича энлаб, баланд ҳолда тортилган сўрилар атрофга бошқача манзара берган. Аниқроқ айтганда, кўча том маънода узумзорга айланган. Муҳими, улар шу қадар қаторлаштириб мева тугганки, кузда беражак ҳосил чўғини ўйлаб, беихтиёр ҳайратланмасдан иложингиз қолмайди. Бу эса тинимсиз меҳнат ва изланишдан дарак беради.\nБугун ташкилланган семинар баҳонасида хонадонлардаги шароит билан танишган меҳмонлар хўжандликларнинг томорқадан унумли фойдаланаётганликларини кўриб, ҳавас қилдилар. Ахир ҳар бир оилада узумчиликдан ташқари, мева-сабзавотчиликка алоҳида эътибор берилган. Чорвачилик билан бирга гулчилик ҳам ривожланмоқда. Айниқса, Рустамжон Боййигитов, Рустамжон Аҳмедов, Маъсуда Нозимова, Нуриддин Азимов, Ҳамида Аҳмедова, Ёқубжон Ҳидиров, Насирдин Шарофиддинов, Эътибор Мирзаакбаровалар оилаларида бўлганларга орасталикдан тортиб хонадон аъзолари учун яратилган шароитларгача, барчаси манзур бўлди.\n- 3 мингдан ортиқ аҳоли истиқомат қиладиган ҳудудимизда кам таъминланганлар сонини тобора озайтиришга уриняпмиз, - дейди маҳалла раиси Икромжон Исоқов. - Бунга эса тадбиркор маҳалладошларимиз тажрибасини оммалаштириш орқали эришяпмиз. Чунки ҳаракатчан, ишнинг кўзини биладиган юртдошларимизнинг рўзғор юритишларини ўрганган одам ҳеч қачон пулга, бошқа бировнинг кўмагига муҳтожликни сезмайди.\nҲақиқатан, ҳудуддаги хонадонларни айланар эканмиз, ҳар бир оиланинг ўзига тўқ яшаши шундоққина кўзга ташланиб турарди. Зеро, қаторлаштириб солинган замонавий иморатлар, болалар-у катталар учун алоҳида-алоҳида хоналар, ошхона ва ҳаммом - буларнинг бари тўкин ҳаётни ўзида акс эттирган.\n1-сектордаги мазкур ҳудудни намуна сифатида кўрсатган туман ҳокими Зулайҳо Маҳкамова мана шундай оилалар сафи кенгайса, камбағаллик албатта, барҳам топишини алоҳида таъкидлади.\n- Ишонаманки, - деди туман раҳбари. - Бундай қулай шароитларда яшаётганлар орасидан боқиманда инсон шаклланмайди. Улар меҳнаткаш ва аҳил ўзбек халқининг ҳақиқий тимсолларидир.


Шавкат Мирзиёев «яшил» вилоятдаги бирор-бир туманда касаллик аниқланадиган бўлса, бутун вилоятнинг тоифаси ўзгартирилмаслиги ҳақида гапирди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Шавкат Мирзиёев «яшил» вилоятдаги бирор-бир туманда касаллик аниқланадиган бўлса, бутун вилоятнинг тоифаси ўзгартирилмаслиги ҳақида гапирди\nШавкат Мирзиёев «яшил» вилоятдаги бирор-бир туманда касаллик аниқланадиган бўлса, бутун вилоятнинг тоифаси ўзгартирилмаслиги ҳақида гапирди\nШавкат Мирзиёев 7 май, пайшанба куни ўтказилган видеоселектор йиғилишида коронавирус пандемиясига қарши кураш борасида Ўзбекистонда амалга оширилаётган ишларга алоҳида тўхталиб, «яшил», «қизил» ва «сариқ» ҳудудларга бўлган ҳолда карантин чекловларини енгиллаштиришда эътибор қилиш зарур бўлган жиҳатларга тўхталди. Бу ҳақда Президент матбуот хизмати хабар берди.\n«Ўтган селекторда берилган топшириққа мувофиқ, Республика комиссияси томонидан 8 майдан бошлаб, инфекция аниқланмаган ёки беморлар тўлиқ соғайган Навоий, Жиззах ва Қашқадарё вилоятлари ‘яшил’, охирги 14 кунда вирус аниқланмаган, лекин даволанаётган беморлар бўлган Сурхондарё, Хоразм вилоятлари ва Тошкент шаҳри ‘сариқ’, доимий равишда инфекция аниқланаётгани учун бошқа ҳудудларнинг барчаси ‘қизил’ тоифали ҳудуд деб эълон қилинди.\nШунингдек, минтақаларнинг тоифасига қараб, рухсат этиладиган хизмат турлари ҳам аниқ ва тушунарли қилиб белгилаб берилди. Албатта, ‘яшил’ ҳудудларда кўпроқ, ‘сариқ’да камроқ, ‘қизил’да чекланган сондаги хизматлар кўрсатилади.\nТакрор ва такрор айтаман, жаҳонда, айниқса, биз яқин ҳамкорлик қиладиган давлатларда пандемия тобора кучайиб бораётганини, бу ҳолат бизга ҳам катта хавф солиши мумкинлигини асло унутмаслигимиз керак. Шу сабабли барчамиздан ҳушёрликни янада ошириш талаб этилади. Бу борада фаолиятини умуман тўхтатмаган корхоналарда ҳам, ўз ишини қайтадан бошлашга рухсат берилган соҳаларда ҳам вирусга қарши курашиш бўйича чекловлар сўзсиз бажарилиши керак.\nШу билан бирга, ‘сариқ’ ва ‘қизил’ тоифадаги вилоятларда касаллик умуман аниқланмаган туманлар ҳам борлигини инобатга олиш лозим. Худди шундай, эртага ‘яшил’ вилоятдаги бирор-бир туманда касаллик аниқланадиган бўлса, бутун вилоятнинг тоифасини ўзгартириш шарт эмас», — деди Президент.\nШунингдек, Шавкат Мирзиёев Республика махсус комиссиясига ҳудудларни тоифага ажратишни туман ва шаҳарлар даражасида белгилаш бўйича топшириқ берган.\nРеспублика махсус комиссиясининг ахбороти: Жиззах вилояти яшил ҳудудга киритилди\nБЕМОРЛАР СОҒАЙИБ ЧИҚАЁТГАН ҲУДУДЛАР ҚАТОРИГА ЖИЗЗАХ ҲАМ ҚЎШИЛДИ\nЎзбекистонда коронавирус сабабли юзага келадиган иқтисодий муаммоларга қарши курашиш учун 10 трлн сўм ажратилади (видео)


Pandora Papers. Гулнора Каримованинг энг катта сири фош қилинди - EFFECT.UZ\nМанба: BBC | Аброр Эшонхонов тайёрлади\nЖурналистларнинг Халқаро Консорциуми (ICIJ, хусусан, Jorj Soros жамғармаларидан бири томонидан молиялаштирилиб, бир қанча жаҳон раҳбарларининг оффшор схемаларга алоқадорлиги ҳақидаги “Pandora ҳисоботини”ни эълон қилди.\nТаъкидланишича, ушбу ҳисоботга 117 мамлакатдан 600 дан ортиқ журналистларнинг ҳисоботлари ва 11,9 миллиондан зиёд файлларнинг ошкор қилиниши натижасида олинган маълумотлар жойлаштирилган.\nУюшган жиноятчилик ва коррупцияни ҳисобот бериш лойиҳаси (OCCRP) маълумотларига кўра, файлга 35 та амалдаги ва собиқ миллий раҳбарлар, шунингдек, 100 га яқин мамлакатдан 400 та расмийлар киритилган.\n“Pandora ҳисоботи”да 3 триллион сўм миқдоридаги солиқларни тўламаганлик ва мамлакат активларини ноқонуний равишда ўзлаштирганликда айбланган ва 5 йил муддатга қамалган Ўзбекистоннинг биринчи президенти Ислом Каримовнинг тўнғич қизи Гулнора Каримова миллионларни қаердан қўлга киритгани ҳақида маълум қилинган.\nМуҳаммад Амерси – Буюк Британия Бош вазири Борис Жонсоннинг сайловолди кампаниясига ҳисса қўшган донор Европа тарихидаги энг йирик можаролардан бирига аралашган.\nХусусан Амерси Telia компаниясининг Ўзбекистон ва Марказий Осиёнинг бошқа мамлакатларидаги фаолиятида оффшор битимларни тузиш ва амалга оширишда айбланмоқда ва бу келишувларни тузишда айнан Гулнора Каримованинг қўли борлиги маълум қилинган.\nМуҳаммад Амерси 2018 йилдан бери Британиянинг Консерваторлар партиясига 525 минг фунт стерлинг хайрия қилган.\nСизиб чиққан ҳужжатлар унинг қандай қилиб Швеция телекоммуникация ширкати учун бир қатор зиддиятли келишувларни амалга оширганини ҳам ошкор қилади. Ушбу ширкат кейинчалик АҚШ тарафидан 965 миллион миқдорида жаримага тортилган. Фактлар аниқ кўрсатилган бўлса-да Амерси ўз бўйнига қўйилган айбловларни рад этди.\nBBC Panorama гуруҳи тадқиқотчи журналистлар халқаро консорциуми ҳамда “The Guardian” нашри билан бирга текширув олиб бориб, Муҳаммад Амерси 2010 йили офшор ширкатга 220 миллион доллар тўлов ўтказиш каби зиддиятли жараёнда иштирок этгани ҳақидаги ҳужжатларни қўлга киритди.\nБу ширкатни ўша пайтдаги Гулнора Каримова назорат қилган, АҚШ ҳукумати эса220 миллион долларни пора, деб атаган.\nАмерсининг адвокатларига кўра, офшор ширкат Telia тарафидан текширилган ва маъқулланган бўлган ва шу боис у ҳеч қандай хавотир уйғотмаган.\nМуҳаммад Амерси аслида ким?\nАслида келиб чиқиши Эрон ва Ҳиндистон бўлган Муҳаммад Амерси Британия фуқароси бўлиб, Кенияда дунёга келган.\nУ Британияда Шеффилд ва Кембридж университетларида таббиёт ҳамда ҳуқуқшуносликка ўқиган.\nЎз хайрия жамғармаси веб-саҳифасида “глобал коммуникацияда атоқли ишбилармон, филантроп ва ғоялар лидери” деб тарифланган.\nАмерсининг пора ишига алоқаси қандай?\nBBC қўлга киритган далилларга кўра, Муҳаммад Амерси Телиа ширкатининг бошқа келишувларига ҳам аралашган.\nШиркат ички ҳисоботларидан сизиб чиққан ҳужжатлар шахси номаълум яъни Mr.XY номли маслаҳатчининг фаолиятини тасвирлайди ва олти йил давомида унга 65 миллион доллардан кўпроқ пул тўланганини таъкидлайди.\nУшбу тўловлар орасида ойида ўртача 100-200 минг долларлик дабдабали корпоратив кўнгилхушликлар ҳам бор, аммо улар учун кетган сарф-харажатлар квитанциялари йўқ.\nҲисоботда урғуланишича, маслаҳатчига тўланган маблағларнинг баъзилари қонуний имтиёзлардан номақбул фойдаланиш ҳамда транзакцияларни муваффақиятли амалга оширишга эришиш учун ишлатилган.\nTelia ширкатининг собиқ ижроия раҳбари ва ширкатни “тозалаш” учун тайинланган Микаэла Алберг BBC билан суҳбатда ҳисоботдаги номи очиқланмаган маслаҳатчи айнан Муҳаммад Амерси эканлигини айтган.\n“Унинг атрофидаги одамлар, унга ишонганлар ва унга қулоқ тутадиганлар унинг фаолияти ва бойлиги борасида тушунчага эга бўлишлари муҳим”, деган Алберг.\nҚайд этилишича, Муҳаммад Амерси 2014 йили Telia йиллик учрашувида эслатилган маслаҳатчи бўлган ва Евроосиёдаги баъзи транзакциялар ортидан ширкат билан ўртасидаги келишувлари тўхтатилган.\nЎшандан бери Telia ширкати Марказий Осиёдан чиқиб кетди ва у ердаги бизнесларини сотди.\nҲозирда Telia Скандинавия ҳамда Шимолий Европадаги фаолиятига урғу бермоқда ва корпоратив бошқарувда ўзгаришлар қилган. Эндиликда очиқлик ва шаффофликка эътибор қаратишини айтмоқда.\nЖаноб Амерсининг адвокатлари эса унинг шартномаси тўхтатилганини сохта деб аташмоқда.\nУларга кўра, у ширкат раҳбарлари билан бирга юқори мартабали сиёсатчиларни учратган, аммо фақат муайян шахслар билан иш олиб борган ва у инсонлар асосий ташкилотлардаги сиёсатдонлар бўлишмаган.\nАдвокатларнинг айтишича, унинг гонорар ва чиқимлари айни соҳадаги амалларга тўлиқ мос бўлган ва ширкат мунтазам тарзда квитанцияларни кўрсатишни талаб қилмаган.\n“Бизнинг мижозимиз норматив имтиёзларни қўлга киритиш ва телекоммуникация шартномаларига эришиш учун Telia ширкати учун канал вазифасини ўтагани ҳақидаги айбловлар мутлақо уйдирма”, – дейишган унинг адвокатлари.\nPandora Papers – сизиб чиққан 12 миллионга яқин ҳужжат бўлиб, улар дунё раҳбарлари, сиёсатчилар ва миллиардерларнинг махфий бойликлари ҳамда яширин келишувларини ошкор этади.\nАҚШда Тадқиқотчи журналистлар халқаро консорциуми қўлга киритган маълумотлар энг йирик глобал текширувларга етаклади.\nДунёнинг 117 мамлакатидаги 600 нафардан кўпроқ журналист ер юзидаги энг қудратли инсонларнинг яширин бойликлари билан таниша олишди.\nАмерси “чўнтаги”га бу пуллар қаердан тушган?\nМуҳаммаднинг бойлиги манбалари қаерда деган саволлар айнан Манчестерда Британия Консерваторлар партиясининг йиллик анжумани ўтадиган паллага тўғри келган.\nУ 2019 йилги сайловлар учун 100 минг фунт стерлинг ва Бош вазирлик кампаниясига 10 минг фунт стерлинг ҳадя қилган.\nАмерсининг Россияда туғилган ҳамкори Надежда Родичева ҳам 2017-2018 йиллар давомида Британия Консерваторлар партиясига 250 минг доллардан кўпроқ пул туҳфа қилган.\nСиёсий қонунчилик бўйича таҳлилчи Гевин Милларнинг фикрича, Консерваторлар партияси бу пулларни қайтариши тўғри йў бўлишини маълум қилган.\n“Менимча, улар пулларни қайтариб бериши керак… агар донор борасида жиддий саволлар сўралаётган бўлса”, – дейди у.\nЛекин таҳлилчининг қўшимча қилишича, “улар пулларни қайтариш масъулияти остида эмас ва бирон қонун ёки йўриқнома уларни бунга мажбурлай олмайди”.\nЎтган йиллар давомида Британиядаги бошқа асосий сиёсий партиялар – Лейбористлар ва Либерал-демократлар ҳам (ҳадя қилинган) пулларни қайтариш чақириқларига юз тутишганди.\nАйни дамда донорлар учун фақат Буюк Британия сайлов реестрида бўлиш етарли. Партиялар буни текширгач, истаганча маблағни қабул қилаверишлари мумкин.\nСўнгги ойларда Муҳаммад Амерси катта пул эвазига Британия Бош вазири ва Молия вазири билан мунтазам тарзда учрашиб келган донорлар қаторида тилга олинмоқда.\n12 миллионга яқин ҳужжат – Pandora Papers\nPandora Papers’ Жаноб Амерси номи билан боғлиқ 12 миллионга яқин ҳужжат тўплади ва уларни эълон қилди.\nҲужжатлар Британия Виргин ороллари, Панама ва Сингапурдаги офшор молиявий ширкатлар қандай ишлашлари тафсилотларини кўрсатади.\nСизиб чиққан ҳужжатларда Британия собиқ Бош вазири Тони Блер ва унинг рафиқаси Чери айнан офшор келишувларни ишга солиб, 6,45 миллион фунт стерлингга кўчмас мулк сотиб олишгани ва шу асно 312 минг доллар мулк солиғи тўлашдан қутулиб қолишгани ҳақида ҳам ёзилган.\nҲужжатларга биноан, Муҳаммад Амерси махфий офшор ширкатларни ишга солиб, Британияда иккита кўчмас мулк сотиб олади.\nГулнора Каримова ва Муҳаммад Амерси ҳийласи\nМуҳаммад Амерси Гибралтарда жойлашган ширкатга 220 миллион доллар тўлаш бўйича музокараларда ҳам иштирок этган. Бу ширкатга эса Гулнора Каримова офшор компания орқали махфий тарзда эгалик қилган.\nTelia ўз ширкатларидан бирининг ҳиссаларини 2007 йили унга берган. Орадан уч йил ўтиб эса ушбу ҳиссаларнинг аксарини ўзи яна 220 миллион долларга сотиб олган.\nTelia ўша пайтда Ўзбекистондаги фаолияти учун янги рухсатнома олишга интилаётган бўлган. Айни ҳаракат бўйича қўзғатилган жиноий ишда АҚШ ҳукумати бу усулни Ўзбекистонда телекоммуникация бизнесини юритиш учун берилган пора деб атаган.\nТабиийки ўша вақтда БМТда элчи бўлган Гулнора Каримова Ўзбекистонда таъсирга эга эди. Айни ҳаракат АҚШ Адлия вазирлиги тарафидан Telia ширкати ва унинг баъзи мулозимларига қарши қўзғатилган ишнинг бир қисми сифатида кўрилади. Ушбу жараён 2017 йили тугаган ва маҳкамага етиб бормаган.\nЧунки, Telia ширкати аксилкоррупция қонунларини бузганини тан олган ва 965 миллион доллар жарима тўлашга розилик берган.\nШвецияда Телиа ширкати мулозимлари Гулнора Каримова билан олди-берди ишлари бўйича айбланган, аммо бу мамлакатнинг порахўрликка оид қонунлари ушбу ҳолатда тадбиқ этилмаслиги учун улар оқланганлар.\nTeglar:Gulnora Karimova, Pandora Papers, Муҳаммад Амерси, Ўзбекистон\n"Bare Knuckle" жангчиси 19 сонияда нокаутга учради ва вафот этди (видео)\n"Умид қиламизки, январь ойида Мбаппе масаласи ҳал бўлади" - Перес


Қирғизистонда “Телефонгейт” жанжали кучайиб бормоқда\nМуваққат ҳукумат аъзоси Алмазбек Атамбаев "Телефонгейт" жанжали бўйича 23 ва 25 май кунлари матбуот анжумани берди.\nМуваққат ҳукумат раиси ўринбосари Алмазбек Атамбаев бир ҳафта мобайнида икки марта “Телефонгейт” жанжали юзасидан матбуот анжумани ўтказди. Бунга қирғиз матбуотида билдирилаётган турли шубҳалар сабаб бўлди.\nБир ҳафта олдин интернет сайтларида муваққат ҳукумат аъзолари Темир Сариев ва Азимбек Бекназаров, шунингдек, Алмазбек Атамбаев ва Азимбек Бекназаровларнинг ўзаро телефон суҳбатлари ёзуви эълон қилинган эди.\nКим томонидан ёзиб олингани ва интернетга жойлаштирилгани номаълум бўлган бу телефон суҳбатларида Темир Сариев билан Азимбек Бекназаров 1 миллион долларни қандай қилиб ҳисобдан чиқариш масаласини гаплашганлар. Иккинчи суҳбатда эса Азимбек Бекназаров Алмазбек Атамбаевни 400 минг доллар пора олганликда айблаган. Кейинроқ муваққат ҳукумат аъзолари бу борада изоҳ ҳам бергандилар.\nАммо қирғиз матбуоти мазкур телефон сўзлашувлари юзасидан муваққат ҳукумат тушунтиришлари қониқарсиз бўлаётгани ва бу борада турли шубҳаларни билдираётгани тўғрисида мунтазам ёза бошлади.\nАлмазбек Атамбаев ҳам қирғиз журналистларини қўллаб, “Темир Сариев ва Азимбек Бекназаров 1 миллион доллар миқдоридаги маблағни ҳақиқатан ҳам ўзаро бўлиб олишга ҳаракат қилганларми?” деган саволга муваққат ҳукумат жавоб топишга ҳаракат қилмаётганини айтди:\n- Биз, яъни муваққат ҳукумат халқ бу ҳақда билмай қўя қолсин, деб айтаяпмиз. Нима, бизнинг элимиз манқуртми, деди Алмазбек Атамбаев.\nУ муваққат ҳукумат аъзолари телефон суҳбатлари масаласини ҳукумат йиғинларида ҳам кўтараётганини айтиб ўтди.\n- Атамбаев халқ ҳақиқатни билсин, деяпти. Атамбаев мана шундай ишларни қилаётганларнинг томирини қирқади. Яқин кунларда, Худо хоҳласа, деди Алмазбек Атамбаев.\nАйни пайтда муваққат ҳукумат раиси ўринбосари ўз сўзлари бўлажак парламент сайловларидаги рақибларига қарши ҳужум сифатида баҳоланмаслиги учун ўзининг сайловларда иштирок этмаслигини ҳам алоҳида таъкидлаб ўтди.\nШу билан биргаликда, Алмазбек Атамбаев Азимбек Бекназаров уни телефон суҳбати пайтида 400 минг доллар пора олганликда айблаганини ҳам эслатиб ўтди. Унинг айтишича, Бош прокуратура бу масала юзасидан жиноят иши очмаётганлиги уни таажжублантирмоқда.\n- Демак, мен пора олган бўлсам, қонун олдида жавоб беришим керак, лекин нега прокуратура бу борада жиноят иши очмаяпти, деди Алмазбек Атамбаев.\nҲозирча Алмазбек Атамбаевнинг бундай чиқишларига муваққат ҳукумат расмий муносабат билдиргани йўқ. Азимбек Бекназаров ҳам бу масалада шарҳ беришдан тийилмоқда.\nЭслатиб ўтамиз, Темир Сариев ва Азимбек Бекназаровларнинг 1 миллион долларни давлат ҳисобидан чиқариш борасидаги телефон суҳбатлари ёзуви эълон қилингач, муваққат ҳукумат бу борада тушунтириш берган эди. Унда айтилишича, муваққат ҳукумат мамлакатдаги вазиятни барқарорлаштириш мақсадида куч ишлатар тизимлар, халқ дружиналари ва махсус амалиётларни амалга ошириш мақсадида 1 миллион доллар маблағ ажратган. Темир Сариев ва Азимбек Бекназаровларнинг суҳбатларида айни мана шу маблағни қандай қилиб расмийлаштириш масаласида сўз борган.\nАлмазбек Атамбаев эса мазкур мақсадлар учун 1 миллион эмас, 2 миллион доллар ажратилганини, телефон суҳбатида эса фақат 1 миллион ҳақида сўз бораётгани шубҳани кучайтираётганини айтган.\nБу борада муваққат ҳукумат маъмурияти раҳбари Эмил Қаптагаев изоҳ берди:\n- Биз хавфсизлик масаласига ҳукумат қарори билан маблағ ажратганмиз. Ҳозир бу маблағ 2 миллион доллар, деб айтилаяпти. Бироқ ҳукумат қарорида қанча маблағ ажратилиши аниқ айтилмаган, фақат “маблағ ажратилсин”, деб қайд этилган. Телефон суҳбати чоғида эса исталган маблағ айтилиши мумкин. Бу ҳужжат эмаску, дейди Эмил Қаптагаев.\nҚирғизистон собиқ давлат котиби Ишенбай Абдураззақов “телефонгейт” жанжали юзасидан муваққат ҳукуматда якдиллик йўқлиги ички сиёсий кураш кучайиб бораётганидан даракдир, деган фикрда.\n- Ҳукуматдагилар ўз манфаатларини унутиб, якдиллик билан ҳаракат қилишлари зарур эди. Чунки олдинда муваққат ҳукуматни легитимлаштириш каби мураккаб жараёндан ўтиш керак. Бироқ муваққат ҳукуматдаги позицияларнинг келишмаслиги бунинг аксини кўрсатиб турибди, дейди Ишенбай Абдураззақов.\nАйни пайтда Қирғизистон Бош прокуратураси “Телефонгейт” жанжали юзасидан жиноят иши очилмаслигини билдирди. Бош прокуратурага кўра, бу жанжал юзасидан бирорта даъвогар ариза бермагани сабабли ҳам ҳуқуқ-тартибот тузилмалари қонунчиликка биноан жиноят иши очиш ҳуқуқига эга эмаслар.


ЎзА - “Synthite Industries LTD” Ўзбекистонга сармоя киритмоқчи\n“Synthite Industries LTD” Ўзбекистонга сармоя киритмоқчи\n31.07.2018 08:59 Чоп этиш версияси\nЗираворлар етиштириш бўйича дунёнинг етакчи компанияларидан бири “Synthite Industries LTD” Ўзбекистон қишлоқ хўжалигига инвестиция киритмоқда.\nҚишлоқ хўжалиги вазирлигида мазкур компания раҳбари Ажу Якоб билан учрашув бўлиб ўтди. Суҳбат давомида кейинги икки йил ичида компания ва Қишлоқ хўжалиги вазирлиги ўртасида ҳамкорликда амалга ошириладиган ишлар муҳокама қилинди. Унга кўра, “Synthite Industries LTD” 2018 йилда ширин қалампир етиштириш бўйича маҳаллий фермерлар билан ҳамкорликда иш олиб боради. 2019 йилда эса бошланғич 10 миллион долларлик инвестиция эвазига зираворларни қайта ишлайдиган корхонани ишга туширади.\n“Synthite Industries LTD” зираворлар, аралашмалар ва озиқ-овқат араматизаторлар ишлаб чиқариш бўйича дунёнинг етакчи компанияларидан бири бўлиб, Ҳиндистон ва Хитойда катта заводларга эга. Дунё бўйича истеъмол қилинадиган олеорезиннинг 30 фоизни айнан шу компания ишлаб чиқаради. Йиллик даромади 250 миллион долларни ташкил этиб, маҳсулотларини 75та мамлакатга экспорт қилади.\n“Зираворларни етиштириш, қайта ишлаш, Ўзбекистон учун янги соҳа. Бу борада бизнинг етарли тажрибамиз бор. Юртингизнинг қишлоқ хўжалиги маҳсулотларини етиштириш бўйича имкониятлари жуда катта. Шундан келиб чиққан ҳолда ўзаро ҳамкорлик ҳар икки томон учун ҳам фойдали. Биз сафаримиз давомида ширин ва аччиқ қалампир плантациялари билан танишиб чиқмоқдамиз. Фермерлар билан бу борадаги тажрибамизни ўртоқлашмоқдамиз”, – дейди Ажу Якоб.


«Нўноқ раҳбар портретига чизгилар» ёки бошқарувдаги...\n29.02.2020 10:31 0 2689\nҲар қанча важоҳатли кўрингани билан, барибир, кучсиз (ёмон) раҳбар ўзини ўзи фош қилиб қўяверади — ишида, юриш-туришида, оддий нарсаларда. Хўш, нўноқ раҳбарнинг қусурлари нималардан иборат — шулардан айримларига тўхталиб ўтамиз.\nҚандай бўлмаслик лозимлигини билиш — менежментда ўз йўл ва услубини топишни истаганлар учун биринчи қадам.\n«Кучсиз» (ёмон) раҳбарнинг умумэътироф этилган, типик хусусиятлари нималардан иборат?\n1. Доим олдиндан кутилмаган ва кўрилмаган вазиятларга тушиб юради, уларни барҳам этишга эса жуда кўп вақтини ва кучини сарфлайди.\nБунга сабаб шуки, у, биринчидан, муаммонинг яқинлашаётганини илғай олмагани учун ҳам олдиндан бунга тайёргарлик кўролмайди; иккинчидан, у доим иккинчи даражали ишлар билан банд бўлгани учун ҳам энг асосий иш: айнан шу «кутилмаган вазиятлар» юзага келмаслиги учун бажарилиши лозим бўлган стратегик вазифаларни вақтида бажаришни назардан қочиради.\n2. Ишни ҳаммадан зўр билишига ва бажаришига ишончи комил, шунинг учун барча ишни ўзи қилишга уринади. Бу менежментдаги икки муҳим аксиомани тушунмасликнинг оқибати:\nа) менежер ҳар куни жисмоний имкониятидан кўпроқ вазифаларни ҳал этиши лозимлиги мутлақо нормал ҳолат. Шунинг учун профессионал менежер вазифаларининг бир қисмини қўл остидагиларга тақсимлаб, шунга яраша керакли ваколатларни ҳам тақдим этиши керак;\nб) кўп ходимлар ўз ишини шефдан ёмон билмаслиги мутлақо нормал ҳолат. Ким ишлаб чиқарса — у бошқармайди, ким бошқарса — у ишлаб чиқармайди. Шефнинг иши ўзи қилишмас, балки — бошқариш (ниманидир кимларнингдир қўли билан бажариш). Профессионал менежер инсонларни меҳнатга тақсимлайди ва буни қанчалик самарали амалга оширишни билади.\n3. Доим иш билан банд, ҳамма нарсага аралашишни истайди, шунинг учун вақти йўқ. Бир пайтнинг ўзида одамларни қабул қилади, телефонга жавоб беради, буйруққа қўл қўяди, ходимларига оғзаки топшириқлар беради.\nБу иш усулини, мабодо жўшқин фаолият имитацияси бўлмаса, Юлий Цезарь усули деб аташ мумкин. Рим императори бирваракайига жуда кўп ишларни уддалаш қобилияти билан тилга тушганди. Аммо замонавий раҳбар тақлид қилиш учун ўзига бошқа қаҳрамон топгани маъқул (Юлий Цезарнинг тақдири қандай кечганини биласиз).\n4. Иш столи қоғозга тўлиб кетган. Тушунарсиз: қайси бири муҳим-у қай бири шошилинч ёки умуман кераксиз. Менежер иш столидаги бу «тартиб» билан нафақат ўзига керакли ҳужжатли вақтида топа олмайди, балки меҳнатни ташкил этиш, энг муҳим вазифаларни белгилашдаги нўноқлигини кўрсатиб қўяди.\n5. Эрта тонгдан кечгача, баъзида тунгача ишлаш. Бутун вужуди билан «ишга кўмилган» бундай менежернинг дастидан на ўзида, на ходимларида ҳаловат бор. Ачинишдан бошқасига ярамайдиган бундай раҳбар учун самарали бошқарувнинг энг асосий қоидалари ҳам бир пул:\nа) ҳар бир ишга унинг бажарилиши учун ажратилган вақт сарфланади;\nб) кунига саккиз соатдан ортиқ ишлаш ўта самарасиз, оқибати қимматга тушади.\n6. Раҳбарнинг иш сумкаси доим қоғоз билан лиқ тўла. Бу зил-замбил сумканинг биргина нафи бор: ҳар ҳолда салгина «физкультура»...\n7. Исталган, айниқса, муҳим масалаларни кейинга суришга интилади. У шу тарзда масала ўз-ўзидан ечимини топиб кетишига ёки кимдир унинг ўрнига ҳал қилишига умид қилади. Агарда муаммони ҳал этишга киришган тақдирида ҳам охиригача етказмайди. Оқибатда ечилмаган муммолар залвори босиб-босиб, бошқарувдаги жиддий хатолар сурункали тус олади.\n8. «Оқ-қора» фикрлайди. Унинг ёндашуви доим бир хил, кескин. Бундай менежер билан муросага бориб бўлмайди.\n9. Тасодифий, унча аҳамиятсиз деталларга ҳаддан зид эътибор бериб юборади, асосийни иккинчи даражалидан, муҳимни муҳиммасдан, жиддийни жиддиймасдан ажрата олмайди. Пашшадан фил ясашга уста.\n10. Бажариш мумкин бўлган қарорлар ўрнига «энг яхши» қарорлар чиқаришга уринади. Бундай менежер тушунмайдики, мутлақ барчага бирдек маъқул, ёқадиган қарор чиқариш асло мумкинмас. Замонавий менежернинг асосий қуроли манфаатларга минимал дахл қилган ҳолда максимал самарали қарор қабул қилишдир.\n11. Яхши раҳбар ролини қойиллатади: расмиятчиликдан холи ёки «очиқ эшиклар» принципида иш тутади — истаган киши, истаган вақтида, истаган масаласида унинг кабинетига кириб бориши мумкин.\n12. Масъулиятдан қочади, айбни бировларга тўнкашга мойил бўлади.\n13. Жамоа ва алоҳида ходимлар ютуқларини ўзиники қилиб олади: «Менинг оқилона раҳбарлигим бўлмаганида улар бу муваффақиятга эришмасдилар...».\nАсосий етти хато: сабаб ва ечимлар\n1. Ишни эртага (ёки номаълум муддатга) қолдириш\nУшбу хатога қуйидаги муаммолар ёки ҳолатлар сабаб бўлиши мумкин:\nмасала ўз-ўзидан ҳал бўлишига ёки уни кимдир ҳал қилишига бўлган умид;\nменежерда аслида нимага эришмоқчи экани борасида аниқ-тиниқ тасаввурнинг йўқлиги.\nБу хатога қандай барҳам берса бўлади? Агарда менежерда ўз мақсадлари борасида лўнда тасаввурнинг ўзи бўлмаса, унда қуйидагича чораларни қўллаш бирон наф бериши мумкин:\nБиринчи галда бажариш керак бўлган вазифаларни ёзиб олиш;\nМуаммони яқин ходимлар билан муҳокама қилиш;\nМуаммо ечими учун қатъий муддатни белгилаш;\nВазифани қисмларга бўлиб, босқичма-босқич бажариш.\nАгарда ишларни кейинга суриш ўзига ишончсизлик, қатъиятсизлик ва қўрқув билан боғлиқ бўлса, унда америкалик тадқиқотчи Норман Пилнинг маслаҳатлари ҳам чакки эмас:\n1. Масаладаги ҳаммадан кўп асабга тегаётган энг оғир жиҳатни ажратиш ва унга барҳам бериш керак. Бунинг учун:\nЎзидан сўраши керак: «Менинг биринчи қадамим нимадан иборат бўлади?». Шу саволга жавобда «ҳаракат энергияси» яширинган;\nИш пайсалга солинса, чўзилса нима бўлишини (аниқ ва деталларда) тасаввур қилиши керак. Оқибатларини кўз олдига суратдек келтириши ва овоз чиқариб айтиши керак. Бу худди қамчидек таъсир кўрстади;\nАгарда одамлар кутиб ўтирмасдан, керакли барча ахборот ва ресурсларни йиғишга киришганида ишнинг 80 фоизи бажарилган бўлмасмиди? Бошлаш керак, қолгани мақсад сари йўлда пайдо бўлади. Кутгандан фойда йўқ, чунки ишга 100 фоиз тайёрман деб ўйлаганингизда ҳам, ишга киришганингиздан кейин бундай эмаслиги аён бўлади.\n2. Ишларни муҳимлигига қараб навбатга олинг. Битта муаммога эътиборни қаратиб, то уни битирмагунингизча бошқасига қўл урманг.\n3. Бажариш муддатларини қатъий белиланг, буни бошқалар ҳам билсин. Мақсадингиз сари қай суръатда яқинлашаётганингизни кимдандир назорат қилиб туришини сўранг.\n4. Ишни энг қийинидан бошланг — акс ҳолда энг оғир иш энг чарчаган пайтга тўғри келади.\n5. Агарда бошланғич деталлар ва якуний мақсад аниқ бўлса, бошланиши учун шунинг ўзи етарли.\n2. Ярим иш\nАсабингизни асранг! Бир пайтнинг ўзида ҳамма ишни бошлаб қўймангда (барибир кўпини охирига етказа олмайсиз), аввалига ечими осон бир-иккита ишларни охирига етказинг. Масалан, бугун нималарни охирига етказа оласиз, шулардан бошланг. Агарда зиммангиздаги вазифа улкан ва мураккаб бўлса, унда уни шундай тақсимлангки, ҳар куни бир қисмини тўлиқ охирига етказиш мумкин бўлсин.\n3. Барчасини бир йўла бажариш\nОлдинги вазифа тўлиқ уддаланган ёки ечими аниқ бўлганидан кейингина янгисига ўтиш мумкин. Раҳбарнинг вазифаси — тизим самарали ишлаши учун шароит яратишдир. Бу тизимнинг барча жабҳаларига аралашиш унинг иши эмас.\n4. Барчасини ўзим бажараман\nРаҳбарнинг иши — бошқариш. Ишлаб чиқаришмас. Профессионал менежерларда шундай нақл юради: «Жамоа — ишлаб чиқаришни ривожлантириш билан, раҳбарият — жамоани ривожлантириш билан шуғулланади». Самарали менежер эса унинг ўзидан бошқа ҳеч ким бажара олмайдиган ишлар билан машғул бўлади.\n5. Менежер ҳаммадан кўп билади\nҲар томонлама комил бўлиш мумкинмас. Ҳамма ўз ишини қилиши керак. Агарда раҳбар ностандарт, мураккаб вазиятга дуч келса, ёлғон истиҳолани йиғиштириб, ҳамкасбларидан ёрдам сўрагани маъқул. Бу билан «отдан тушиб қолмайди».\n6. Ваколатлар чегараси\nТашкилий ишлардаги асосий қусурлардан бири — ходимларнинг вазифалари, функцияларидаги аниқ чегаранинг йўқлиги. Кўпинча вазифаси нималардан иборатлиги ҳақида ходимларга фақат умумий тушунчалар берилади. Иш бундай ташкил этилган муҳитда бажарилмаган иш учун масъулиятни бировларга тўнкашга мойиллик кузатилади. Шунинг учун ҳам менежер ҳар бир ходимнинг мажбурияти ва масъулиятини, нималар қилишини аниқ белгилаб бериши лозим.\n7. Айбни бировга ағдариш\nБундан наф йўқ. Чунки бунда бутун энергия ўтмишга қаратилади, ҳолбуки хатони тузатиш учун энди кеч. Ундан кўра истиқболга юзланинг. Раҳбарнинг вазифаси айбдорни қидириш ёки жазолашмас, балки муваффақиятсизликнинг объектив сабабларини топиш ва уларга барҳам беришдир.\nтавсия маслаҳат раҳбар бошқарув бизнес менежер\nМаслаҳат 09/05, 11:39\nЯхши ҳаёт кечириш учун саккиз имкон!\nИнфографика 25/04, 21:17\nКарантинда хотиржамликни сақлашнинг 10та усули (инфографика)\nМаслаҳат 11/04, 10:23\nЗерикдингизми? Карантин вақтида айрим маслаҳатлар


Тошкент вилоятидаги воқеалар: расмий никоҳсиз хотинини пичоқлади, эркак амакисини ўлдирди, ёш йигит "ЗИЛ" ичида куйиб қолди\nБир ҳафта давомида Тошкент вилоятида қувонарли ҳолатлар билан бирга кўнгилсиз ходисалар ҳам юз берди. Хусусан, 7 июнь куни Тошкент вилоятининг Паркент туманида яшовчи, муқаддам судланган, 41 ёшли И.Н. расмий никоҳсиз турмуш ўртоғи 38 ёшли Л.Р. исмли аёлнинг уйида ўзаро жанжал оқибатида уни курак қисмига ва шу ерда бўлган аёлнинг таниши 41 ёшли Ж.А.нинг кўкрак ҳамда қорин қисмига пичоқ билан уриб жароҳат етказган, натижада Л.Р. ва Ж.А.лар касалхонага ётқизилган. И.Н.ни ушлаш чоралари кўрилиб, жиноят иши қўзғатилган эди.\nОлиб борилган тезкор тадбирлар натижасида И.Н. Тошкент шаҳрининг Юнусобод тумани ҳудудида ушланган.\nЯна бир кўнгилсиз ходиса Тошкент вилоятининг Қуйичирчиқ туманида содир бўлди. 8 июнь куни вақтинча Нурафшон шаҳар Янгиҳаёт қўрғонида яшовчи 41 ёшли К.К. Бешкек маҳалласи Қорасув кўчаси ҳудудидан оқиб ўтувчи “Коллектор” канали устига ўрнатилган кўприк устида ўзаро жанжал оқибатида 61 ёшли амакиси А.К.ни итариб юборган ва А.К. кўприк устидан пастга йиқилиб тушиб жароҳат олган.\nНатижада А.К. касалхонага ётқизилган ва кўрсатилган тиббий муолажаларга қарамай 9 июнь куни шу ерда вафот этган. К.К. ушланган.\nТошкент шаҳрида ҳам Тошкент вилоятида истиқомат қилувчи фуқаро иштирокида кўнгилсиз ҳолат юз берди. Гар шундаки, Тошкент шаҳрининг Олмазор туманида 2019 йил 10 июнь куни 17.05да Тошкент вилояти Зангиота туманида яшовчи 22 ёшли А.А. бошқарувидаги “ЗИЛ-131” русумли юк автомашинасини “Жийдали” маҳалласи ТХАЙ кўчасида ҳайдаб кетаётган вақтида юк автомашинасида ёнғин содир бўлган. Кўрилган чоралар натижасида ёнғин ўчирилган.\nЁнғин оқибатида юк автомашинасининг кузов ости қисми ёниб зарар кўрган ва юк автомашинаси йўловчиси 21 ёшли С.С. куйиш жароҳатлари билан касалхонага ётқизилган. Ёнғин келиб чиқиш сабаблари ва келтирилган моддий зарар миқдори аниқланмоқда.\nҲозирда юқорида келтириб ўтилган ҳолатлар юзасидан суриштирув ишлари олиб борилмоқда.\nХоразмда маст келин қайнотасини ўлдирди\nФарғонада аёл ўз эрини пичоқлади\nТошкентда дўппослаш натижасида бир киши вафот этди, яна бири пичоқланди\nТошкент вилоятида ниқоб кийган мактаб ўқувчиси аёлга пичоқ билан ҳужум қилди\nНавоийда аёл эрини пичоқлаб қўйди\nАввалроқ Ўзбекистонда хизмат кўрсатган артист Шуҳрат Қаюмов вафот этгани ҳақида ёзган эдик. Хонанда Моҳира Асадова...\nШу йил 12 сентябрь куни фуқаро Д. Тошкент шаҳар ИИББга таниши Шахина уни Туркияга фоҳишалик қилиш учун жўнатмоқчи...\nТошкентда аёл эркакни интим видеолари билан қўрқитди\nТошкентда аёл эркакни интим видеолари билан қўрқитди. Бу ҳақда ҳуқуқни муҳофаза қилувчи органлар хабар қилди....\n«Қишлоқ қурилиш банк» бошқарув раиси ўринбосарлари тайинланди. Бу ҳақда банк матбуот хизмати хабар қилди. Маълум...\nЎзбекистон Республикаси Президенти маслаҳатчиси ўринбосари А.Усмонов раҳбарлигидаги Республика ишчи гуруҳи жорий...\nЖиззахда 2014 йилда йўқолган 18 ёшли қизнинг жасади топилди. У йигитга ҳомиладор эканини айтгани учун ўлдирилган\nВидео: Хонанда Каниза ЙПХ ходими билан жанжаллашди\nСитора Фармонова 700 минг долларлик беҳаё саҳнали сериал таклиф қилинганда иккилангани ва “бошқача” таклиф билдирган таниқли режиссёр ҳақида гапирди\nЎзбекистон халқ артистининг қизи алдов йўли билан отасининг уйи ва автомобилини ўзлаштириб олди


Ҳиндистонда коронавирусга чалинганлар сони 140 мингга яқинлашди - Халқ сўзи\n22:18 24 Май 2020 Дунё\nҲиндистонда коронавирус инфекцияси билан касалланганларнинг сони 137 902 нафарга етди. Бир кун аввал касалланганларнинг умумий сони 125 101 нафарни, ундан олдин эса 118 447 нафарни ташкил қилган.\nСўнгги маълумотларга кўра, Ҳиндистонда 76475 киши касалликдан даволанмоқда. 57414 нафар бемор тузалган, 4013 нафар одам эса касалликдан вафот этган.\nҲиндистонда эпидемиядан энг кўп зарар кўрган ҳудуд мамлакат марказидаги Махараштра штати бўлиб турибди, бу ерда 47 190 та касалланиш ҳолати кузатилган. Иккинчи ўринда Тамилнад штати, 3-ўринда Ҳиндистоннинг энг ғарбий штати Гужорот бормоқда.\nАввал Ҳиндистон ички ишлар вазирлиги 25 мартдан бери амалда бўлиб турган “ўзини яккалаш” режимини 31 майгача узайтирган ва штатларга коронавирус билан касалланиш ҳолатларининг сонига қараб ҳудудларни “қизил”, “тўқ сариқ” ва “яшил” тоифаларга ажратиш бўйича топшириқ берганди.\n“Яшил” ва “тўқ сариқ” ҳудудларда такси ва жамоат транспортининг ҳаракатланишига рухсат берилади, заводлар ва алоҳида дўконлар очилади. Ҳукумат ички ва халқаро авиақатновларга қўйилган тақиқни узайтирган.\nШунингдек, изоляция режими даврида мактаблар, университетлар, меҳмонхоналар, катта савдо марказлари ва ресторанлар фаолияти вақтинча тўхтатилган. Оммавий тадбирлар, хусусан, диний маросимлар ўтказилиши тақиқланган. Спорт комплекслари ва стадионларни очишга рухсат берилган, бироқ томошабинларнинг киришига рухсат йўқ.\nМамлакатда соат 07:00 дан 19:00 оралиғида амал қилувчи комендантлик соати ҳам узайтирилган.


Ўзбекистонда телевизор кўриш даражаси 94 %, китоб ўқиш даражаси бор-йўғи 4,5 %… | Бир пиёла чой\n← “Хотин, нега қиз туғдинг?!”\nЭрдўған Самарқандда (Фото) →\nЎзбекистонда телевизор кўриш даражаси 94 %, китоб ўқиш даражаси бор-йўғи 4,5 %…\tPosted on November 18, 2016\tby birpiyolachoy Бугун кўпчиликда таҳлил этиш қобилияти кам. Натижада, оммавий аҳборот воситалари ёки ижтимоий тармоқларда ким нима деса, лаққа тушиш ҳолатлари кўпайган. Бунга ҳам айнан китоблар мутолааси камайиб кетгани сабабдир.\nШарқ Зиёкори китоблар маркази Ўзбекистонда китоб ўқиш даражаси неча фоизни ташкил этиши ҳақида маълум қилди. «Аҳоли ўртасида телевизор кўриш даражаси 94 %ни, китоб ўқиш даражаси бор-йўғи 4,5 %ни ташкил этаркан. Бу ачинарли ҳолдир, дейилади хабарда. — Ваҳоланки, ўқиш билим олишнинг энг муҳим воситаларидан бири ҳисобланади. Чунки у инсон онги ва тафаккурини ўткирлайди.\nКитобни танлашга жиддий эътибор бериш, дуч келганини эмас, саралаб ўқиш керак. Ўқиган китобимиз фикрлашимизни, дунёқарашимизни ижобий томонга ўзгартириши, муаммоларимизга ечим топиши, хаётимизни тўғри ўзанга солиши лозим. Биз эса… тан олайлик, кўпчилигимиз охирги марта қачон битта китобни бошдан-оёқ ўқиб тугатганимиз эсимиздан ҳам чиқиб кетган! Бугун кўпчиликда таҳлил этиш қобилияти кам. Натижада, оммавий ахборот воситалари ёки ижтимоий тармоқларда ким нима деса, лаққа тушиш ҳолатлари кўпайган. Бунга ҳам айнан китоблар мутолааси камайиб кетгани сабабдир. Унутмайлик, ўқиш мактабни тамомлаш билан тугаб қолмайди, у бутун умр давом этиши керак бўлган амалдир!»\nBo'lishamiz:TwitterFacebookGoogleLike this:Like Loading...\tThis entry was posted in Uncategorized. Bookmark the permalink.\t← “Хотин, нега қиз туғдинг?!”


Turli mamlakatlarda bolalar qanday tarbiyalanadi? - Yoshlar.com\nTurli mamlakatlarda bolalar qanday tarbiyalanadi?\nНемисларнинг боласи ундоқ, японларники бундоқ деган гапларни кўп эшитганмиз. Айрим ўринларда уларнинг бола тарбиялаш усулларига қўшилмасак-да, кўпда ҳавас қиламиз. Қуйида биз жаҳоннинг қатор мамлакатлари, ўзга миллатларда фарзанд қандай тарбияланиши, нималарга асосий эътибор қаратилиши ҳақида ҳикоя қиламиз. Ҳар ҳолда, ўрганса арзийдиган жиҳатлар мўл.\nГолландия: дунёдаги энг бахтли болалар\nБу мамлакатда фарзанд туғилиши биланоқ шахсга айланади. Голландларда болаларга бақириш, айниқса, уларни уриш мумкин эмас (бунинг учун ота-оналик ҳуқуқидан маҳрум этилади). Болалар эркин ва журъатли этиб тарбияланади. Шу сабабли ҳар қандай кичкинтой танишу нотаниш кимса (масалан, автобус ҳайдовчиси, сотувчи) билан бемалол суҳбатга киришиб кетаверади. Катталар нотаниш бўлса-да, кичкинтой билан ҳурмат юзасидан мулоқот қиладилар, унинг саволларига эътибор билан жавоб берадилар. Голландияда болаларнинг ҳуқуқи юқори даражада ҳимоя қилинган, улар учун ҳамма шароитлар яратиб берилган. Аммо интизом масаласи қаттиқ қўйилган. Болалар жуда эрта — кечки соат 7-8ларда уйқуга ётишади. Катталар эса соат 22-23да. Ўйинчоқлар фақат байрам ёки бирор каттароқ сабаб туфайли олиб берилади. Яна уларга ёшлигиданоқ турли қонун ва қоидалар яхшилаб ўргатилади ҳамда қатъий амал қилиш малакаси сингдирилади. Шу сабабли голландлар қонунни ҳурмат қилувчи инсон бўлиб етишадилар.\nШвеция: «Ура, шанба! Конфет есак бўлади!»\nШвецияда болаларга жисмоний жазо бериш 1979 йилдан қонун томонидан тақиқланган. Швед ота-оналари фарзандларига эркинлик бериш қаторида, уларни ўзларига тенгдек муносабатларии туфайли жаҳонга машҳур. Бироқ улар жуда қатъий туриб талаб қиладиган нарсалар ҳам бор. Масалан, ширинликларни чеклаш. Швед кичкинтойлари фақат шанба кунлари ширинлик ейишлари мумкин. Шу сабабали шанба кунлари дўконларнинг ширинлик сотиладиган бўлимларида ёш болалар кўп бўлади. Бундай муносабат улар орасида кариеснинг анча камайишига олиб келди. Бола боғчага борганида боғча опаси ҳам у билан худди ўз тенгидек мулоқот қилади. Уни кичкина деб камситиш, эркинлигини чеклаш умуман мумкинмас. Доим ёш боланинг фикрини тинглашади. У билан ҳисоблашишади. Бундан ташқари, боғчадаёқ болалар пичоқ ва санчқи билан овқатланишади.\nИталия: оилавий қадриятлар ҳар нарсадан устун!\nБу ерда ёш бола оиланинг диққати марказида бўлиб, барча унинг атрофида айланади гўё. Ота-она у билан у билан ёки у ҳақда кўп суҳбатлашишади. Мактабларда боланинг мурғак руҳиятига зарар етказмаслик учун узоқ вақтгача баҳо қўйилмайди. Уйда эса болага умуман иш буюрилмайди. Қиз болалар-ку у-бу рўзғор ишларига қарашиб туришлари мумкин, аммо ўғил болалар умуман ҳеч иш қилишмайди. Оилада фарзанд тарбиясида она асосий роль ўйнайди. У худди она товуқ жўжаларини қанотлари остида сақлагандек, болаларини бир дастурхон атрофида жам қилиб ўтиришни яхши кўради. Шу сабабли Италияда бошқа Европа мамлакатларидан фарқли равишда ўғиллар ёши ўттиздан ошса ҳам, онаси билан яшайди. Италияликлар оилавий меҳмондорчиликни яхши кўришади: бугун биз сизникига меҳмонга борамиз, эртага жавобан сиз бизникига, индинга ҳаммамиз фалончиникига.\nҚозоғистон: тўнғичлар бувию боболар тарбиясида\nҚозоқларда тўнғич фарзандни буви ва бобонинг тарбиясига бериш одати бор. Бола 13-14 ёшгача, баъзан эса бир умр улар билан яшаб қолиши мумкин. Кун келиб, у оиласига қайтганида, ўзининг тўнғичлигини ҳис қилади, ука ва сингилларига тиргак, ҳимоячи бўлади. Шунингдек, тўнғичларга оилада кўпроқ ҳуқуқ ва имтиёзлар берилади. Чунки бувиси ва бобоси уни шундай руҳда тарбиялашган. Хўш, бу анъана болаларни бахтли қиладими? Бу борада қозоқларнинг ўзи якдил эмас. Агар тарбия меҳр-муҳаббат асосига қурилса, ҳа, борди-ю шунчаки катта авлоднинг кичиклар устидан чексиз ҳукмронлиги устига қурилса, йўқ.\nБирлашган араб амирликлари: катта авлодга ҳурмат\nАрабларда оилада ўртача 10тадан фарзанд бор. Бу, албатта, яхши. Бундай катта оилада тарбия кўрган бола ака-укаларию опа-сингилларига меҳр-оқибатли, оилавий анъаналарга садоқатли бўлиб улғаяди. Араб оилаларида катта авлодга ҳурмат ва эҳтиром кўрсатиш юқори даражада. Катталарга нисбатан овоз кўтарилмайди, кўзига тик қаралмайди, гап қайтарилмайди. Эркаклар ёши қирққа чиқса ҳам, онасининг овозини эшитган жойида тек қотади. Бола тарбиясида қатъий услубларнинг ўзи йўқ, фақат битта шиор бор: «Бола – пошшо!» Болаларга ҳамма нарса мумкин: улар янги таъмирдан чиққан уйнинг деворларига расм чизишлари, ярим кечагача ухламай юришлари, истаган нарсаларини еб-ичишлари мумкин. Кичкинагина қизчаларга ҳам олмос кўзли олтин тақинчоқлар тақиб қўйишади. Кийимларни айтмайсизми, дарёдек ошиб-тошиб ётибди. Икки яшар қизча ҳам қулоқлари орқасига атир суртмай кўчага чиқмайди, полвонлар эса жуда ёшликдан машина ҳайдашни ўрганиб олишади. Хуллас, пулнинг кўплиги тарбияга ҳам ўз таъсирини ўтказаяпти. Лекин барибир қизлар ва ўғил болалар тарбиясида маълум анъаналар бор. Қизларни ёшликдан бошига рўмол ўраб, назокатли бўлишга, ўғил болаларни эса мардлик, жасорат ва масъулиятга ўргатишади.\nБуюк Британия: спорт – тарбиянинг мажбурий қисми!\nИнглизлар бола туғилган кунданоқ уни жамоат орасига олиб киришади. Бу ерда дўконларга, кафеларга ва бошқа жамоат жойларига ҳам янги туғилган чақалоқ билан бориш урф бўлган. Жуда кичкиналигидан болаларни сузишга ўргатишади. Яна инглизлар ўзларининг ҳам, фарзандларининг ҳам сочини ҳеч қачон фенда қуритишмайди, ҳатто кўчада бор-йўғи +50С бўлса ҳам. Энди юришни ўрганган гўдак кўчада ялангоёқ чопқиллаши, кун сал илиши билан дарров шортик ва майкаларга ўтиб олиши мумкин. Хуллас, инглизларнинг ўзига хос чиниқтириш услуби бор. Оилада болага қараш графиги ишлаб чиқилган: оналар кундузи, оталар кечқурун ишдан кейин бола боқишади. Дам олиш кунлари эса кичкинтойлар буви ва бобосиникига жўнатилади. Ахир ота-онанинг ҳам шахсий вақти бўлиши керак-ку! Мактабларда жуда эркин муҳит, ўқитувчилар болалар билан тенг туриб мулоқот қиладилар, мажбурлаб доскага чиқармайдилар, бола ўзи истасагина ўқитувчининг саволига қўл кўтариб жавоб беради. Илиқ кунларда кўпинча дарслар хиёбонларда, боғларда ўтказилади. Ҳар бир мактабнинг ўз футбол, крикет майдонлари, теннис кортлари бор.


Ўзбекистон Қозоғистонга электр энергияси учун 130 млн доллар тўлади\n09:18 / 02.10.2017\nЎзбекистон етказиб берилган электр энергияси қарзнинг бир қисмини ёпиш учун Қозоғистонга 130 млн доллар тўлади. Бу ҳақда «Казинформ» агентлиги KEGOC АЖ бошқаруви раиси Бакитжан Кажиевга асосланган ҳолда хабар қилмоқда.\nКажиевнинг қайд этишича, Ўзбекистон ва Қозоғистон бу борада турли фикрларга эга эди. «Биз келишувга эришиб, Ўзбекистон энергия тизими билан шартнома муносабатларини ҳал қилганимиздан бошлаб, Ўзбекистон 140 млн доллардан ортиқроқ қарз бўлган эди», - деб қўшимча қилди у.\nУнинг айтишича, бугунги кунда ушбу масалани ҳал этиш устида иш олиб борилмоқда.\nKEGOC бошқаруви раисининг таъкидлашича, Ўзбекистон қарзнинг катта қисмини тўлаган. Ҳозирда, қарз қолдиғи 11,33 млн долларни ташкил этади. Ўзбекистон 2017 йил охиригача қарзнинг қолган қисмини тўлайди.